text:
Hanne Boel og Glóð á Voxbotn 2017
mentan02-03-2017 - 15:46 - Jóanis Nielsen
Hanne Boel og Glóð á Voxbotn 2017
Enn fleiri nøvn eru nú komin á plakatina hjá Voxbotn, sum verður 24. juni. Fyriskipararnir hava í dag kunngjørt, at bæði Hanne Boel og føroyski elektro-rokkbólkurin Glóð fara á pall á ársins konsertdegi.
Hanne Boel telist millum best umtóktu kvinnuligu sangarar í Danmark, og nú sleppa so føroyingar at uppliva hana live í Vágsbotni í summar. Hon kemur til Føroya saman við kenda tónleikabólkinum Antonelli Orchestra, sum millum annað leggur tónar til Vild med Dans og Toppen af Poppen.
Hanne Boel hevur síðani hon gav sína fyrstu fløgu út í 1988, givið eina rúgvu av fløgum út, sum bæði hava vunnið prísir, toppað á hitlisum og gjørt Hanne Boel til eina av mest seljandi kvinnuligu sangarunum í Danmark.
Í 1991 fekk hon 5 Grammy-prísir fyri fløguna “Dark Passion”, har løgini “I Wanna Make Love To You”, “Light In Your Heart” og “If You Want My Body” gjørdist tey heilt stóru hittini. Føroyski framleiðarin Óli Poulsen hevði ein stóran leiklut í útgávuni.
Í 1992 kom fløgan ”Kinda Soul” út, og á henni finna vit lagið “Don't Know Much About Love”, sum nokk er hennara størsta hitt higartil.
Hanne Boel fer í summar fyri fyrstu ferð í nógv ár á konserferð í Danmark og Noreg, og leggur eisini leiðina framvið á Voxbotn 2017, har hon fer at spæla øll síni hitt.
Glóð á Voxbotn 2017
Glóð er ein føroyskur tónleikabólkur, ið spælir melodiøsan og sveimandi lofthavs rokk við einum ísletti av elektro-poppi. Bólkurin bleiv stovnaður í Keypmannahavn í 2009 og evnið, ið oftast verður viðgjørt, er tað føroyska samfelagið - soleiðis sum limirnir í glóð síggja tað við útiseta brillum.
Teir hava havt tvey stór hitt við sangunum “Spilt Tíð” og “Ferðsludráp”, og tónleikurin hjá bólkinum hevur veruliga fangað oyrað. Nýggjasta frá Glóð er lagið “Meyra”, sum teir hava gjørt saman við Swangah.
Hans Edward Andreasen, sum vit kenna frá The Dreams, er sangari í bólkinum. Hinir eru Edmund í Garði á guitar, Rúni Mouritsen á trummum og Kristoffer Mørkøre á bass. Nú verður so føroyski elektro-rokkbólkurin at hoyra live fyri fyrstu ferð í longri tíð á Voxbotn 2017.
Umframt Glóð og Hanne Boel hava fyriskipararnir longu kunngjørt, at Jonas Blue, Thomas Helmig, Mads Langer, Guðrið Hansdóttir, Wolfgang, Gulddreng, Martin Jensen og Signar í Homrum eisini fara at luttaka á Voxbotn 2017. Komandi tíðina verða enn fleiri nøvn avdúkaði.
Forsølan til Voxbotn 2017 hevur gingið sera væl og longu nú heilar fýra mánaðar áðrenn tiltakið verður, eru nógv sølustøð útseld. Fyriskipararnir vænta tí, at forsølan verður útseld um heilt stutta tíð, tí nú eru bara fá atgongumerki eftir í Kunningarstovuni í Havn, Expert í SMS og á ebillett.fo


c: text/html

text:
Bókadeild Føroya Lærarafelags hevur í summar útgivið hópin av barnabókatilfari. Talan er bæði um klassisku ævintýrini hjá H. C. Andersen, sum er útgivin í einum vøkrum savni, við øllum teimum kendastu ævintýrunum í. Eisini eru nýggjari bøkur útgivnar, sum passa øllum aldursbólkum. M.a. søgurnar um Petur Kanin, eftir Beatrice Potter. Fergus Barnaby søgurnar, skrivaðar av David Barrow. Bókin um drongin, Vitello, eftir Kim Fupz Aakeson. Umframt hetta eru eisini spildurnýggjar, týddar bøkur eftir Philip Pullman og Sally Gardner útgivnar.
Bøkurnar henta øllum aldursbólkum, heilt frá 3-4 ára aldri upp 13-15 ár.
Umframt søgur, gevur BFL eisini út skúlatilfar, har mann kann læra føroyska stavraðið, tølini, teljiuppgávur og eisini læra um ferðslu.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir

robotstxt: allowed

filter: keep


text:
Tað er javnan, at útlendingar arbeiða á Umhvørvisstovuni í styttri tíðarskeið. Soleiðis hevur eisini verið í heyst, har tveir norðurlendingar hava verið her.
Astrid Laustsen Lave úr Danmark hevur verið í starvsvenjing á Matriklinum. Astrid lesur til landinspektør á Aalborg Universiteti.
Hesa tíðina, Astrid hevur verið í Føroyum, hevur hon arbeitt við matrikulerari málsviðgerð, har hon m.a. hevur gjørt eina størri útstykking.
Petter Mahrs úr Svøríki hevur verið á Umhvørvisstovuni sum liður í norðurlendsku skipanini um starvsfólkaumbýti. Skipanin gevur øllum alment settum møguleika at arbeiða hjá myndugleikum og stovnum í norðurlondum eitt ávíst tíðarskeið.
Petter er útbúgving samfelagsfrøðingur við denti á løgfrøði, og starvast á altjóða deildini á Naturvårdsverket í Östersund. Seinastu árini hevur hann arbeitt sum samskipari hjá norðurlendska arbeiðsbólkinum TEG, sum arbeiðir við vistskipanum á landi og serliga lívfrøðiligum margfaldi.
Vit á Umhvørvisstovuni hava verið glað fyri at hava tey á stovninum. Astrid og Petter siga bæði, at tey hava kent seg væl í Føroyum, og at tað er við einum ávísum sorgblídni, at tey nú fara heimaftur til Danmarkar og Svøríkis.
Um tú vil hava meira at vita, ert tú vælkomin at seta teg í samband við Ronnie Thomassen ella Suna Petersen, telefon 342400 ella us@us.fo
« Aftur
Nýggjársbál
28-12-2017
Norðurlendingar á Umhvørvisstovuni
05-12-2017
Alivirksemið hjá P/F Luna á Sørvágs…
26-11-2017
Endurnýtslan av burturkasti nógv øk…
23-11-2017
Yvir 7000 flogmyndir 1958 – 2016 tø…
14-11-2017
Flogmyndir úr øllum Føroyum
14-11-2017
MVG frítøka og differentieraður elp…
27-10-2017
Inngarðsútskiftingin á Strondum er …
25-10-2017
Framleiðsla av plastbátum umhvørvis…
24-08-2017
Michael K. Jacobæus er settur í sta…
11-08-2017


text:
Høvuðsmarknaðurin hjá Høvdavirkinum í Leirvík, Nigeria, er somikið illa fyri fíggjarliga, at keypiorkan nú er so lítil, at fólk har ikki hava ráð at keypa høvd úr Leirvík.
Avleiðingin av hesum er, at virkið seinastu mánaðirnar hevur slúsað nærum øll starvsfólkini út. Í løtuni arbeiða bert 10 fólk á virkinum. Um ársskiftið vóru tey 60.
Eirikur á Húsamørk, stjóri, sigur við Dimma.fo at lági oljuprísurin í Nigeria er høvuðsorsøkin til, at hesin fyrr so stóri marknaður, nú liggur fullkomiliga stillur. Nigeria er oljuframleiðandi - og oljuútflytandi land, og avleiðingin av lága oljuprísinum merkist nú veruliga.
- Tann prísur, sum fólk í Nigeria hava ráð til at gjalda fyri okkara vørur, liggur í løtuni undir framleiðslukostnaðinum hjá okkum, og tí er framleiðslan av hesum vørum steðgað, sigur Eirikur á Húsamørk.
Høvdavirkið hevur roynt at fingið rávøruna til Nigeria-framleiðslu sína so bíliga sum gjørligt, men marknaðarprísurin er somikið høgur – millum annað tí, at somu vørur verða seldar til minkafóður – at Høvdavirkið ikki klárar at vera við.
- Vit hava havt eitt sera gott samstarv við tey virkir, sum hava latið okkum rávørur, men eg kann ikki annað enn harmast um, at tað ikki ber til at framleiða eina matvøru til eitt av fátakastu londum í heiminum, tí eftirspurningurin eftir pelsi hjá teimum ríkastu er so stórur, sigur stjórin á Høvdavirkinum.
Tey fólk, sum eru eftir á Høvdavirkinum arbeiða í løtuni við at útbyggja lýsiverksmiðjuna, sum verður brúkt til framleiðslu av fóðuri til kelidjór. Millum annað skulu nú eisini hundakeks framleiðast. Eisini er eitt sindur av virksemi við at turka tara.
Eirikur á Húsamørk vónar at Nigeria-marknaðurin kemur afturíaftur seinni í ár, men fyribils verða altso eingi høvd turkað í Leirvík.


text:
Á myndini eru Bjarni á Steig, depilsleiðari á Medisinska deplinum, og Jens Smith, serlækni í geriatri.
Jens Smith, serlækni í geriatri ella eldrasjúkum er fyribilssettur í parttíðarstarv á Medisinska deplinum á Landssjúkrahúsinum.
Jens Smith er 65 ára gamal og er serlækni í geriatri og almennum medisini. Jens hevur í mong ár virkað í danska heilsuverkinum.
Í sambandi við fíggjarlógina fyri 2015 raðfesti landsstýrismaðurin í heilsumálum Karsten Hansen og løgtingið innsatsin í mun til eldrasjúkur. Geriatari er serkønur í at gera heildarmetingar og íverkseta og/ella tilmæla viðgerð av sjúkuviðurskiftum hjá eldri borgarum. Høvuðsinnsatsbólkurin er vanliga sjúklingar yvir 80 ár.
Talan er um nýggja sergrein í Sjúkrahúsverki Føroya, og er ætlanin í stigum at fara undir nærri tilskilað virksemi og innsatsøkir til gagns fyri eldri borgarir.
Jens byrjar í starvinum 1. apríl 2015.


text:
Jarðberjadesert (úr bókini Lætt & Leskiligt)
Arbeiðsháttur
Brót makrónurnar og koyr tær í eina glasskál. Koyr greytin oman yvir makrónurnar
Legg husblassini í kalt vatn í 5 min.
Píska jogurtið og súrgaðu mjólkina saman vi vaniljusukrinum.
Tak husblassini úr vatninum og smelta yvir vatnbað.
Rør 2 ssk av jogurtinum í smeltaða husblassið og píska tað í restina av jogurtblandingina.
Sker bananirnar í tunnar flísar og koyr tær oman yvir greytin.
Koyr at enda jogurtblandingina oman yvir bananirnar.
Set skálina kalt, til hon skal borðreiðast.
Tilfar15 makrónur
½ ltr. av jarðberja- ella rabarbugreyti
4 bløð av husblassi
3 dl av Jarðberjajogurt
2 dl av súrgaðari mjólk
2 tsk av vaniljusukri
3 bananir


text:
Greinin niðanfyri hevur sítt støði í Danmark, men ikki er óhugsandi at støðan í Føroyum líkist tí donsku.
Studentaskúlin er ein sólskinssøga uttan enda. Tey seinastu tíggju árini er parturin av hvørjum árgangi, sum fer á studentaskúla, vaksin við meira enn einum prosenti um árið. Í ár ætla heili 73 % av teimum næmingum, sum fara úr danska fólkaskúlanum, at fara í studentaskúla.
Methøga tilgongdin av næmingum í studentaskúlarnar kann tó geva bakslag bæði fyri hin einstaka, men eisini fyri samfelagsbúskapin.
Eini 7 – 8 % av hvørjum ungdómsárgangi, sum hava tikið eina gymnasiala útbúgving, fara ongantíð víðari í útbúgvingarskipanini. Í 2020 fara knapt 62.000 av teimum at vera á einum arbeiðsmarknaði, sum ikki hevur brúk fyri teimum, vísa útrokningar frá Arbejderbevægelsens Erhvervsråd.
Hinvegin fer tað at vera ein vaksandi tørvur á smiðjum, maskinarbeiðarum og aðrari faklærdari arbeiðsmegi, sum verður útbúgvin innan yrkisútbúgvingarnar.
“Gongdin er ørkymlandi. Um hetta heldur áfram, er vandi fyri, at vit í okkara ídni eftir at útbúgva fleiri í veruleikanum skapa ein nýggjan bólk av de facto-ófaklærdum ungum,” sigur greinari hjá Arbejderbevægelsens Erhvervsråd, Mie Dahlskov Pihl.
Á pappírinum síggja hesi 62.000 út sum ein succes, tí hesi ungu liva upp til málið hjá politikkarunum um, at 95 % av hvørjum árgangi skulu hava eina ungdómsútbúgving. Men í veruleikanum kunnu hesi síggja fram til eitt lív við lægri inntøku og lægri arbeiðstrygd enn vinirnir, sum fingu eitt sveinabræv.
Sum útbúgvingarleiðari í Lynghy-Taarbæk stríðist John Andersen dagliga við fordómar hjá foreldrum og ungum og teirra veruleikafjaru vón um, hvat ein studentahúgva kann merkja fyri eitt væleydnað vaksnamannalív. Tað er so at siga ógjørligt hjá honum at treingja ígjøgnum við boðskapinum um, at hóast ein studentahúgva er eitt gott stig til víðari útbúgving fyri tey flestu ungu, so er tað ikki hin einasti ella hin besti vegurin fyri øll.
Formaðurin í felagnum fyri rektarar á studentaskúlunum, Jens Boe Nielsen, skilir ikki útrokningarnar hjá Arbejderbevægelsens Erhvervsråd. Hann heldur, at hesar vreingja kjakið. “Eg haldi heldur ikki, at so nógv ung skuldu gingið í studentaskúla, og gevi fegin nøkur til vinnuskúlarnar. Men tað krevur jú, at teir taka seg saman og gerast meiri tiltrekkjandi. Tað er ikki vegurin at ræða tey ungu úr studentaskúlunum við ivasomum útrokningum um, at tað ikki loysir seg,” sigur hann.
Kelda: berlingske.dk


text:
Føroya Skúlabókagrunnur hevur í samprenti við enska forlagið Dorling Kindersley givið 3 bøkur út við felags heitinum : Hvat gat eg sagt... Hetta eru bøkur, sum við føgrum myndum og greiðum tekstum lýsa nakrar av mongu loynidómunum í náttúruni. Køn fakfólk hava ráðgivið enska forlagnum og borga fyri, at innihaldið er fullgott. Havið, ið Jørgin M. Árnason við Úlvsá, lærari, hevur týtt, hevur m.a. frásagnir um háv, hval og delfin. Lívið í korallrivum og mangt annað sjáldsamt, ið er til undir sjónum og á havsins botni, verður lýst við hugtakandi myndum og upplýsandi teksti. Hinar báðar bøkurnar í røðini eru Regnskógurin og Rúmdin.
Føroya Skúlabókagrunnur hevur í samprenti við enska forlagið Dorling Kindersley givið 3 bøkur út við felags he...
Súgdýr, ið Harry Davidsen hevur týtt, hevur m.a. frásagnir um apur, hvalir, kópar, bjarnir og kamelar. Dentur ...
Føroya Skúlabókagrunnur hevur í samprenti við enska forlagið Dorling Kindersley givið 3 bøkur út við felags he...
Bókarverkið Havið eftir Boga Hansen, havfrøðing, snýr seg um heimshøvini, men fyrst og fremst um tær føroysku ...


text:
Jan Müller
09.01.2018 - 13:20
Kappingin um bestu leitiøkini fer at vera sera hørð í 2018. Hetta sigur orkuráðgevarafelagið Wood Mackenzie (Woodmac) í seinastu frágreiðing síni.
Woodmac sigur, at tilsamans 40 leitiútbjóðingar verða næstu 12 mánaðirnar, og at kappingin um tey bestu økini at leita í verður hørð, nú serstakliga tey stóru oljufeløgini fara at bjóða uppá somu møguleikarnar. Tey mest umbidnu leitiøkini verða í Brasilia og Mexico.
Hóast harða kapping fara feløgini kortini at vera varin, tá tey velja at gera íløgur í leitiboringar. Ráðgevarafelagið væntar ikki, at leitivirksemið fer at vaksa nógv í ár. Heldur fara vit at síggja somu tilgongd sum seinastu árini, har minni verður borað, tó at vit fara at síggja fleiri av brunnunum boraðar á djúpum vatni. Víst verður á, at ongantíð síðani seinna heimsbardaga hevur verið so lítið leitað sum nú og mett verður av fleiri eygleiðarum, at henda sera avmarkaða leitingin kann hava sera álvarsligar avleiðingar við sær, tá tørvandi nýggj fund fara at minka um goymslurnar av olju og gassi og harvið vaksa eftirspurningin og gera oljuna nógv dýrari enn nú.
Woodmac metir, at tað bert verða tey stóru oljufeløgini, nøkur fá almenn oljufeløg og heilt fá av teimum sjálvstøðugu feløgunum, sum fara undir stórar og váðiligar boriverkætlanir komandi tíðina. Feløgini hava nevniliga fyrst og fremst lagt seg eftir at konsolidera seg eftir príslækkingarnar, og eru tí varin at fara í gongd aftur við kostnaðarmiklar og váðafullar leitiboringar.
Woodmac sigur eisini í frágreiðingini, at tað roknar við, at feløgini fara at vera varin við at hækka leitibudgettini, eisini hóast oljuprísurin er hækkaður. Leitingin fer framvegis at vera undir 10% av samlaðu íløgunum í oljuvinnuni. Men kortini eru tekin til, at leitingin skjótt fer at geva yvirskot. Útreiðslurnar til leiting eru í fleiri førum minkaðar í eina helt, síðani oljuprísurin kavaði í 2014.
Og her hevur tað ikki minst týdning, at komandi leitiboringar sleppa undan tí sera høgu pallleiguni, sum varð galdandi tey góðu árini áðrenn 2014. Í frágreiðingini verður víst á, at ídnaðurin í 2018 fer at bora færri men meira lønandi og fokuseraðar brunnar. Eftir fleiri sera trupul ár, so eru fíggjarligu útlitini hjá leitifeløgum meira bjørt.


text:
Heiðursmerkir til Føroyar á Special Olympics
Føroyar hava vunnið heiðursmerki á Special Olympics World Games, sum er í Athen í hesum døgum. Talan er um eitt silvurheiðursmerki í boccia og gull og bronsu í svimjing.
Elin Løkin, Unn Mortensen, Theodor Esmar Hansen og René Líð Thomsen hava luttikið í liðkappingini í boccia. Tað eydnaðist teimum at spæla seg til finaluna, men í finaluni tapti føroyska liðið móti Sri Lanka, og harvið silvur til føroysku boccia-spælararnir. Liðið frá Pakistan vann bronsu í kappingini.
Tað hevur eisini gingist væl hjá svimjararnum í dag. Robert Poulsen vann gull fyri Føroyar í 100 m frísvimjing við tíðini 1.11,14 og Eivindur Toftegaard kom á fimtapláss í somu kapping.
Súsanna Johannesen vann bronsu, og hetta var eisini í greinini í 100 m frísvimjing. Kappingarnar halda fram í morgin, og tá skal Heidi Eliasen eisini royna seg í hylinum.´
Í frælsum ítrótti hevur eisini gingið væl. Tórður Hjalt Jacobsen setti persónligt met í 200 m renning 27,50 sek., og beint í hølunum á honum kom Jùst í Túni við tíðini 27,83 sek. Eisini genturnar Rannvá Strøm og Meiken Olsen hava luttikið í innleiðandi umførunum á teininum 100 m renning. Rannvá kom á mál við tíðini 16,18 sek., og Meiken við tíðini 17,54 sek.
Lagið á føroyingunum er gott í Athen, og í morgin halda kappingarnar fram, tá føroysku ítróttafólkini aftur skulu í eldin.
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Verksetingin 2016 – 2020
Bygnaðurin í verkætlanini, sum skal standa fyri verkseting av átøkunum í heildarætlanini, verður á leið tann sami, sum bygnaðurin í verkætlanin til heildarætlanina. Talan verður um eina skrá (program) við verkætlanum fyri hvørja av tænastunum (Samleiki, Heldin og Felags tænastur), sum vísa til skránna.
Ábyrgdarpersónar í framtíðarbygnaðinum fyri hvørja tænastu sær (sí kapittulin Rakstrarbygnaður) luttaka tíðliga í verksetanarskeiðnum fyri at tryggja, at vitan og førleikamenning innan tænastuøkið verður uppbygt innanhýsis.
Ein tilvísingarbólkur fyri hvørja tænastu sær, verður mannaður tíðliga í verksetanarskeiðnum. Ein tilvísingarbólkur í verksetanarskeiðnum endar møguliga sum ráðgevingartoymi í rakstrarhøpi.
Grunddátuskráirnar fara at liggja hjá ábyrgdarhavandi stovni, og fylgja møguliga ikki akkurát sama verksetanarleisti, sum tær tænastur, ið fara at liggja hjá KT Landsins.
Myndin niðanfyri lýsir, hvussu tilgongdin við verkseting av átøkunum fer fram. Hvørt átak fer gjøgnum tríggjar teinar, at fyrireika og byrja, at fremja og at enda. So hvørt sum átøkini eru liðug, og tænastan er klár at fara í rakstur, verður hon flutt til ábyrgdarhavandi rakstrarmyndugleika.


text:
Persónlig met, gull og silvur í Póllandi
Kappingarnar í frælsum ítrótti eru av, og føroysku ítróttafólkini hava staðið seg sera væl.
Í dag vóru síðstu finalurnar á skránni. Meiken Olsen, vann gull á 200 m teininum, tíðin hjá Meiken var 37,38 sek. Sharada Unadóttir, sum kappast í sama bólki, fekk eitt fjórðapláss í somu kapping, hon hevði tíðina 38,93 sek. Báðar settu persónligt met í greinini.
Kristian Martin og Júst hava luttikið í fimm-kampi, sum er 100- og 400 m renning, longdar- og hæddarlop og kúlustoyt. Kappingin um fyrsta plássið var hørð og stóð millum ungu føroyingarnar. Kristian Martin Garðalíð dró tað longra stráðið og vann gull. Júst í Túni vann eitt silvurheiðursmerki í fimm-kampi á evropeisku leikunum.
Umframt heiðursmerki, setti báðir nøkur persónlig met. Júst setti met í longdarlopi við at leypa yvir 5 m, og á 400 m teininum kom Júst á mál við tíðini 58,03 sek. Í kúlustoyti setti Kristian Martin persónligt met, tá hann megnaði at kasta kúluna 11,46 m; í hæddarlopi leyp hann 1, 60 m.
Sonni Óli Djurhuus, landsliðsvenjari, gleðist um avbera góð úrslit. Hetta er besta føroyska úrslitið í frælsum ítrótti til Special Olympics kappingar, og tað kunnu vit vera stolt av, sigur Sonni.
Eini 1.500 ítróttafólk hava luttikið á evropeisku leikunum hjá Special Olympics.
Øll úrslitini eru at síggja HER
Og myndir frá leikunum síggjast HER
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Samgongan tryggjaði varðveitslu av sama fiskidagatali
8. august 2015
Eg fegnist um, at sama fiskidagatal er samtykt til komandi fiskiár, eins og tilmælið frá Fiskidaganevndini legði upp til.
Andstøðan ikki fyri sama dagatali
Hettar er meira enn Tjóðveldi, Javnaðarflokkurin, Nýggja Sjálvstýri og Framsókn kunnu siga.
Tjóðveldi og Framsókn atkvøddu ímóti sama dagatali og Javnaðarflokkurin og Nýggja Sjálvstýri atkvøddu blankt. Hetta sigur nógv um, hvat fyri virðing verandi andstøða hevur fyri okkara høvuðsvinnu.
Gleðiligt er harafturímóti, at verandi samgonga ikki frátekur botnfiskaflotanum sínar fiskidagar.
Tað eru orsøkir til, at óbrúktir dagar eru í skipanini
Nógv skip hava verið á Flemish Cap. Eisini í Grønlandi, og nógv hava verið í Íslandi í fyrra hálvári. Tað vil siga, at skipini hava ikki roynt við Føroyar, og hava harvið givið føroysku grunnunum frið.
Ikki revsa skip, sum royna alternativar leiðir
Nógv, sum hava roynt her, hava verið úti í kantinum og fiska, m.a. longu og brosmu - har telja 3 dagar sum 1 dagur á innaru leiðum. Skip royna øll alternativ, sum eru, fyri at fáa eitt brúkiligt úrslit.
Tað kann ikki vera meiningin, at man skal revsast við at missa dagar, tí man hevur uppsøkt aðrar møguleikar, tí lítil toska- og hýsufiskiskapur er á leiðunum við Føroyar. Tað vil ikki eggja skipum at troyta altarnativar leiðir, um man spælir av við dagar afturfyri.
Skapa møguleikar heldur enn forðingar
Lati okkum heldur gera alt fyri at skapa botnfiskaflotanum enn betri karmar.
Vit skulu vera við at skapa møguleikar og ikki forðingar fyri eina vinnu, sum í øldir hevur átt lív í føroyingum og skapt grundarlag fyri, at tað hevur verið møguligt at búleikast á hesum klettum.
Persónliga vil er framhaldandi virka miðvíst fyri, at okkara høvuðsvinna fær enn betur karmar at virka innanfyri.
Edva Jacobsen, løgtingskvinna
Valevni Sambandsfloksins til løgtingsvalið
RN
Aftur


text:
Tríggjar verkstovur vera á fyrsta Listaskúlin á ferð, sum verður í Eysturkommunu. Ein av teimum er í sniðgeving. Katrina í Geil, sniðgevi og stylistur, hevur hesa verkstovu. Um verkstovuna sigur hon:
Brúka sansirnar, bind og skapa betur!
Lær teg at brúka sansirnar at skapa eitt betri og meiri áhugavert úrslit í binding. Hetta umfatar bæði tá vit velja tógv, litir, mynstur, skap og hvussu vit seta tað saman.
Á verkstovuni fara vit gjøgnum design-prosessina og tosa um litir, teknikkir og tilfar, so tú lærir at brúka sansirnir at lýsa tað, sum gevur tær íblástur.
Verkstovan er fyri fólk, bæði ung og eldri, sum duga at binda, tvs. kasta uppá, taka av og binda rætt og rangt.
Skráin fyri vikuskiftið er at lesa HER.


text:
Tað mesta av tíðini, síðani fólkavøksturin tók dik á seg fyri einum trimum árum síðani, var hann av tí mesta í Tórshavnarøkinum. Nú sæst, at tað er ikki sama ferð á fólkavøkstrinum í høvuðsstaðnum, sum aðrastaðni í landinum, upplýsir Hagstova Føroya.
Seinasta 12-mánaðarskeiðið frá september til september eigur Tórshavnarøkið 32% av fólkavøkstrinum. Undanfarna 12-mánaðarskeiðið átti høvuðsstaðurin um 60%.
Fólkatalið vaks í øllum høvuðsøkjum í 12-mánaðarskeiðinum. Í tali var størsti vøksturin í Tórshavnarøkinum við 241 fólkum, svarandi til 1,3%. Men merkisvert er, at vøksturin var næstan líka stórur í Eysturoyar sýslu við 206 fólkum, sigur Hagsovan.
Fólkatalið var 50.318 tann 1. september. Tað vaks við 750 fólkum ella 1,5% í 12-mánaðarskeiðinum 1. sep. 2016 – 1. sep. 2017.
Kelda: hagstova.fo


text:
Føroyskar fyritøkur uppliva í alt størri mun, at vantandi atgongd til likviditet er ein forðing í tí dagliga rakstrinum.
Harvið er atgongdin til likviditet eisini ein forðing fyri, at fyritøkurnar kunnu økja um virksemið og harvið skapa tann búskaparvøkstur, sum er so neyðugur fyri at vit kunnu skapa nýggj arbeiðspláss í Føroyum. Eisini sunnar fyritøkur við avlopi á rakstrinum síggja, at atgongdin til likviditet forðar fyri nýggjum hugskotum og menning av verandi framleiðslu.
Hetta er ikki eitt serføroyskt fyribrigdi, tí eisini fyritøkur í okkara grannalondum og aðrastaðni í Evropa merkja, at tað er vorðið torførari at fáa fígging til íløgur og til dagliga raksturin. Sostatt vísir ein frágreiðing frá danska Erhvervs- og vækstministeriet, at atgongdin til kapital hjá donskum fyritøkum er vorðin verri, serliga hjá smáum og miðalstórum fyritøkum. Harumframt eru enn ikki útlit til betringar, tí herd krøv til fíggjarstovnar fara væntandi at viðføra, at atgongdin til kapital uppá stutt sikt verður uppaftur verri.


text:
BØKUR BØKUR BØKUR/
Hetta vikuskiftið verður Norðurlandahúsið karmur um stórt alment tiltak við kjaki, framsýningum, bókasølu og nógvum øðrum spennandi fyri allar aldursbólkar – alt við støði í skrivaða orðinum. Leygardagin bjóðar Sif Gunnarsdóttir vælkomin klokkan eitt og longu eitt korter seinni verður avdúkað hvør er vinnarin av skaldsøgukappingini hjá Bókhandlarafelagnum.
Umframt signeringar og bókavinningar verða ymisk áhugaverd kjak. Bergur Djurhuus Hansen er vertur klokkan tvey leygardagin, tá Sólrun Michelsen, Pia Juul og Niviaq Korneliussen fara at práta um norðurlendskar bókmentir. Klokkan trý sama dag fer Vónbjørt Vang at tosa við yrkjaran, Pia Juul og klokkan fimm eitur evnið Postkolonialisma við høvundunum: Jón Yngvi Jóhannsson, Thórarinn Leifsson, Niviaq Korneliussen, Carl Jóhan Jensen og Sissal Kampmann. Upplestur verður við fleiri føroyskum høvundum, t.d. fara Daniella Andreasen, Carl Jóhan Jensen, Kim Simonsen og Sámal Soll at lesa upp. Sunnudagin verða somuleiðis føroysk verk á skránni, Anna Malan Jógvansdóttir, Arnbjørn Ó Dalsgarð, Sissal Kampmann og Oddfríður M.Rasmussen fara at lesa upp, samrøða verður við Carl Jóhan Jensen og klokkan fýra fara Turið Sigurðardóttir, Thórarinn Leifsson og Elin á Rógvu at viðgera barnabókmentir. Okkurt er eisini til børnini, tí partur av húsinum verður innrættaður til tey við søgum, spølum og øðrum stuttleika, Jensina Olsen og Janus á Húsagarði tekna o.a. saman við børninum. Skrá yvir tiltakið við tíðum o.a. er at finna á heimasíðu Norðurlandahúsins.


text:
Í øllum jólavásinum og millum blunkandi perur og sperd fólk og reyð tøl og glúpskar pengaterminalar og strongd fólk og spent børn, bórust jólaboð, sum vilja nakað. Hesi boðini kundu verið givin alt árið, men nú fullu tey nú, og tí kunnu vit siga, at talan er um jólaboð.
Vit, sum hava ein ótroyttiligan áhuga í bókmentum, eru alspent og glað. Gleðiboðini eru tey, at skaldsøgan Brahmadellarnir eftir Jóanes Nielsen skal týðast og gevast út í Týsklandi. Hetta eru stórtíðindi, ja, kanska størstu tíðindi í føroyskum bókmentum í nýggjari tíð. Heimsfevnandi forlagið, Random House, gevur út bókina. Hetta er ikki eitt og hvørt forlag. Ikki eitt pinkulingaforlag í onkrari bakgøtu. Hetta er eitt hitt størsta forlagið í heiminum. Tey hava fólk í starvi, ið sita burturav og rokna fíggjarligar fyrimunir við at geva eina bók út, og eru fyrimunirnir ikki til staðar, verður bókin ikki útgivin. Tey hava so gjørt av, at Brahmadellarnir skulu gevast út á týskum.
Hvussu ber tað til, at júst Brahmadellarnir og júst Jóanes Nielsen verður givin út? Jú, tað er rættiliga einfalt. Jóanes er komin út á norskum og donskum, og hann hevur verið sjónligur í danska bókmentalandslagnum í longri tíð. Hetta gevur ans í øðrum londum við, men eg vil siga, at tey tvey árini á bókamessuni í Frankfurt hava eisini givið úrslit. Ísland hevur eisini okkurt at siga í øllum hesum. Íslendarar vóru høvuðsnavnið á bókamessuni í Frankfurt í fjør, og teir, hóast fíggjarligar sperdir av kreppu, týddu fleiri hundrað titlar til týskt og týski bókamarknaðurin varð oystur undir í íslendskum bókmentum. Vit liggja nær við Ísland og verða týðum samanborin við Ísland, og tí ríða vit á somu bylgju, íslendarar hava riðið á í meir enn eitt ár. Hetta hevur eisini okkurt við tað at gera, at týskarar altíð hava havt áhuga fyri norðurlendskum bókum og mentan, og tí var tað bara ein spurningur um tíð, so komu teir til Føroya.
Hetta er nakað av tí, sum ger, at Jóanes Nielsen kemur út á einum veldiga stórum forlagi, á týskum máli, sum hevur einar 80 til 90 milliónir lesarar. Høvuðsorsøkin er tó, at Jóanes Nielsen hevur fingið trý ára starvsløn, og hevur tí fingið frið og náðir at sita og skriva hesa framúr góðu bók, sum hevur fingið føroysku bókmnentavirðisløn M. A. Jacobsens, er tilnevnd norðurlendsku bókmentavirðislønina og nú kemur út á týskum.
Vónandi vakna borgarligu andloysingarnir í samgonguni og brúka ein part av teimum 300 milliónunum, sum íslendarar hava borið okkum aftur, til at hækka játtanina í Mentanargrunni landsins við einum 15 milliónum. Tað høvdu íslendarum dámt, og tað hevði verið ein íløga í føroyskari list og í føroyska framtíð.
OMR


text:
Sólvit Nolsø 19.06.2017 (19:54)
Sheep Views heimsins besta lýsingarátak 2017
Sheep View átakið hjá Visit Faroe Islands og Atlantic Airways gongur enn sína sigursgond kring heimin. Tað hevur fingið nógv eygu vend móti Føroyum og hevur vunnið nógvar virðislønir ymsa staðni. Nú er kanska tann størsta higartil fingin til høldar. Guðrið Højgaard, stjóri í Visit Faroe Islands, skrivar á sínum Facebook vanga, at Sheep View hevur vunnið heiðurin sum heimsins besta PR-átak innan ferðavinnu í 2017, á stórari stevnu í Cannes í Fraklandi.
Hon skrivar millum annað:
So hendi tað ótrúliga! Sheep View átakið hevur júst vunnið gull í PR-kategoriini á Golden Lions í Cannes, heimsins størstu prísir innan lýsingarheimin.
Fantastiskt at kunna hava verið við til at vunnið fyrstu marknaðarførings- & PR virðisløn av hesum slag fyri Føroyar og heiðurin sum heimsins besta PR-átak innan ferðavinnu í 2017
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Jógvan Hugo Gardar
28.02.2017 - 06:50
Norska orkuráðið, Norges vassdrags- og energidirektorat (NVE), upplýsir at samstundis sum vindorkunetið verður bygt út við rúkandi ferð í Noregi, so minkaði orkuframleiðslan frá vindorkuni í 2016.
Vindorkuframleiðslan í 2016 gjørdis munandi lægri enn framleiðslan tað tey kalla eitt normalt ár. Hetta stendur at lesa í eini frágreiðing sum NVE hevur almannakunngjørt.
Norsku vindmyllurnar framleiddu í 2016 2,125 terrawatttímar, samanborið við 2,511 árið fyri. Ein minking í framleiðsluni uppá 15 prosent.
Ráðgevin David Edward Weir hjá NVE, sigur í samrøðu við Sysla, at 2016 var næstvanaligasta vindárið síðani 1981. Bara í 2010 hevur tað verið minni av vindi hesi árini.


text:
Føroya Arbeiðsgevarafelag og tey fimm arbeiðarafeløgini tóku í 2016 stig til at fáa til vega undirvísingartilfar um føroyska arbeiðsmarknaðin. Hetta varð gjørt í sambandi við, at tað í 2016 vóru 100 ár liðin, síðan fyrsti kollektivi sáttmálin millum tvey feløg á landi varð gjørdur.
Feløgini settu seg í samband við Nám um at gera tilfarið. Nám stendur fyri og hevur serkunnleika til undirvísingartilfar til føroysku skúlarnar.
sBókin Arbeiðsmarknaðurin er nú tøk, og er sum útgangsstøði ætlað til undirvísingina í samfelagsfrøði á miðnám.
Helgi Abrahamsen hevur skrivað bókina. Hann hevur lagt stóran dent á at skriva tilfarið soleiðis, at tað er lætt at skilja. Av somu orsøk kunnu summir partar eisini verða brúktir í hádeild fólkaskúlans.
Gingið verður ígjøgnum ymiskar fyriskipanir á arbeiðsmarknaðinum, og viðgjørt verður hvønn týdning hesar hava fyri okkara samfelag. Nógvir tættir eru í samlaðu myndini, og Nám sigur í kunningina um bókina, at tað hevur verið ein avbjóðing at velja ímillum, hvat skuldi við, og hvat ikki skuldi við.
Føroya Arbeiðsgevarafelag fegnast um sBókina, sum er ógvuliga væl úr hondum greidd, og felagið fegnast um, at tað nú er undirvísingartilfar um føroyska arbeiðsmarknaðin tøkt til skúlarnar at nýta.
Arbeiðsmarknaðurin er ókeypis sBók, og er at finna her.


text:
Gunnar Mohr 50 ár
Ymiskt17-07-2013 - HN
Í dag verður navnframi HBarin Gunnar Mohr 50 ár. Gunnar er kendur sum ein íðin HB viðhaldsmaður og stuðul og ikki minni sum ein sera vandamikil og kvikur áleypari á besta HB liðnum í 80- og 90-unum.
Gunnar spældi sín fyrsta dyst við 1. liði hjá HB tann 29. mai 1983 móti GÍ. Fyrsta málið á besta liðnum skoraði hann tann 11. september hetta sama árið móti júst GÍ. Gunnar spældi síðan á besta HB-liðnum øll árini frá 1983 til 1997, tá hann gavst við fótbólti á hægsti stigi. Sum 38 ára gamal tók hann tó gaggurnar framaftur í seinnu hálvu av 2001, tá tað stóð heldur illa til við 1. liðnum hjá okkum.
Hesi árini spældi Gunnar tilsamans 279 dystir fyri HB og skoraði ikki færri enn 145 mál. Gunnar er sostatt næstmest skorandi HBari higartil. Tað sum serliga eyðkendi Gunnar sum spælara var hansara kvikleiki. Slapp hann avstað við bóltinum, var hann ringur at steðga, og frammanfyri málinum var hann rættuliga tryggur.
Gunnar hevur eisini roynst felagnum væl sum venjari hjá yngru dreingjunum í fleiri ár. Tað er tó ikki bara á vøllinum, at Gunnar hevur tikið tøk fyri HB. Hann hevur sitið sum formaður í HB í tvær setur á trý ár og hevur harumframt staðið fyri ymiskum stuðulstiltøkum til frama fyri felagið. Gunnar var eisini ein av høvuðsfyriskiparunum av sera væleyðnaðu og minniligu 100 ára veitsluni hjá HB, sum varð hildin í høllini á Nabb við 1.000 gestum í oktober 2004.
Líka trúgvur sum Gunnar er mótvegis HB, líka so trúgvur hevur hann verið mótvegis sínum arbeiðsgevara. Longu sum ungur byrjaði hann at starvast á goymsluni hjá PM Heilsølu, og harfrá hevur hann arbeitt seg upp til í dag at vera stjóri í fyritøkuni.
Vit í HB vilja við hesum orðum ynskja Gunnari hjartaliga tillukku við degnum.


text:
HB framvegis fremst í næstbestu deildini
1. deild menn03-06-2013 - Jónfinn Petursson
1. deild menn: HB - FC Suðuroy 2-2 (1-0)
Akkurát sum hjá besta liðnum og hjá kvinnunum megnaði næstbesta lið okkara heldur ikki at fáa fult í hesum umfarinum.
FC Suðuroy var á vitjan í Gundadali leygardagin, og tá alt var liðugt, kundu liðini fara av vølli við hvør sínum stigi.
Tróndur Jensen legði okkum annars framum í 20. minutti, og henda leiðslan helt sær allan hálvleikin út.
Fyrrverandi HB-áleyparin, Jón Krosslá Poulsen, javnaði, tá gott korter var eftir, og í roynd og veru gjørdi hann tað ljóta ímóti okkum, tí hann megnaði eisini at javna aftur djúpt inni í yvirtíðini, eftir at Jákup Slættalíð hevði lagt okkum framum aftur, tá tíggju minuttir vóru eftir at leika.
Við hesum var klárt hjá hinum liðunum í deildini at hála inná okkum aftur. Tað megnaðu tey ikki, tí B68 og Skála eisini leiktu javnleik. Tí liggja vit enn fremstir í næstbestu deildini.
Hagtølini
13. umfar, leygardagin 1. juni kl. 15.00 í Gundadali
HB - FC Suðuroy 2-2 (1-0)
1-0 Tróndur Jensen 20
1-1 Jón Krosslá Poulsen 71
2-1 Jákup Slættalíð 79
2-2 Jón Krosslá Poulsen 92
Liðið: Eli Nolsøe Leifsson - Sørin N. Samuelsen (liðsk.), Pál Mohr Joensen, Kári Nielsen, Tróndur Jensen, Johan Ejvind R. Mouritsen (Páll Holm Jacobsen 71), Kári Hvannastein (Bárður Mittelsen 46), Bartal Wardum, Magnus Egilsson (Jógvan Skeel Nolsøe 71), Bárður J. Heinesen og Jákup Slættalíð
Eyka: Sverri Mohr Mortensen
Venjari: Frankie Jensen
Hjálparvenjari: Símun Eliasen


text:
Elsa Højgaard hevði 1. mai 25 ára starvsdag sum hjálparfólk í Barngarðinum á Mýrunum.
Hon byrjaði í Kongshavnar Barnagarði og vøggustovu og flutti við út í Barnagarðin á Mýrunum tá hann bleiv tikin í brúk í 2003.
Dagurin var hildin í Barnagarðinum á Mýrunum í dag saman við børnum og starvsfólkið á stovninum. Eisini vóru umboð fyri Runavíkar kommunu við og handaði Magnus Rasmussen, borgarstjóri, henni ein málning. Børnini í Heimistovu handaðu henni eisini ein málning, sum tey høvdu málað.
Borgarstjórin takkaði Elsu fyri drúgva og trúgva tænastu.


text:
11.01.2018 (08:56)
Farloyvisstarv Skrivstovufólk til Sjóvinnustýrið
Farloyvisstarv sum skrivstovufólk í Sjóvinnustýrinum er leyst at søkja fyri starvsfólk, ið fer í barnsburðarfarloyvi.
Arbeiðsuppgávurnar verða í høvuðsheitum
- Journalisering
- Arkivering
- Kundaavgreiðsla
- Málsviðgerð av viðurkenningarprógvum til útlendsk sjófólk um borð á føroyskum skipum
- Aðrar fyrifallandi uppgávur
Útbúgvingar- og førleikakrøv
- Útbúgving innan skrivstovuyrkið ella samsvarandi útbúgving
Vit vænta, at tú
- ert fyrikomandi, árbyrgdarfull/ur og tænastusinnað/ur
- ert væl skipað/ur
- hevur góð evni at arbeiða sjálvstøðugt
- hevur góð samstarvsevni og ert arbeiðssom/samur
- hevur góðan telduførleika og gott hegni at seta teg inn í nýggjar telduskipanir
- hevur góðar málsligar førleikar í skrift og talu, bæði í føroyskum, norðurlendskum og enskum máli
Setanartreytir
Starvið verður lønt sambært avtalu millum Fíggjarmálaráðið og Starvsmannafelagið.
Tænastustaðurin er Sjóvinnustýrið, Hoyvíksvegur 5, Tórshavn.
Starvið verður sett 1. mars 2018.
Umsóknir
Umsóknir saman við avriti av prógvum og møguligum viðmælum skulu vera Sjóvinnustýrinum í hendi í seinasta lagi mikudagin 24. jan. 2018.
Fyrispurningar um starvið kunnu setast Christel Christoffersen, deildarleiðara, á tlf. 355600.
Umsóknir skulu sendast sum teldubræv til: christelc(at)fma.fo
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her
hava deilt hesa grein.


text:
Borgarstjórin í Tórshavnar kommunu, helt røðu, tá ein av minnu bygdunum í kommuni hevði stevnu farna vikuskiftið. Undir Mikkjalsveggi hugleiddi borgarstjórin leygardagin, her er talan, ið hon helt, sum endurgivin á torshavn.fo:
Góðu nólsoyingar, góðu gestir!
Nólsoyggin hevur hugtikið mangan føroying við sínum gátuføri, vakurleika og ríkidømi. Sum smádrongur hugleiddi William Heinesen eisini um oynna, har hann úr loftsvindeyganum sá Borðina og ímyndaði sær, at við vitan sum stóð og bleiktraði, endaði heimurin. Hetta lat hann seinni í eitt listarligt skap í skaldsøguni ”Tornið við heimsins enda”.
Í dag er tað ein serligur heiður fyri meg at fáa høvið at seta Ovastevnuna, tí úr mínum loftsvindeyga hava vit, síðani vit keyptu húsini hjá okkum á Brobbersgøtu, notið útsýnið yvir hesu fantastiska vøkru oyggj og tikið óteljandi myndir av oynni, har sólin altíð skínur.
Oyggin hugtekur okkum øll og dregur okkum til sín, og gleðiligt er at síggja virkisfúsar ungar familjur nú leita sær til oynna at búleikast og finna nýggjar vinnuvegir við teimum ríku náttúrumøguleikunum, sum oyggin hevur at bjóða.
Oyggin sjálv hevur givið íblástur til eitt ótal av listafólki, og góðar gávur innan sang, kvæði, sjónleik og frásøgukynstur hava verið eitt eyðkenni fyri nólsoyingar.
Lutfalsliga man Nólsoyggin í yvirmát hava fostrað evnarík fólk innan fleiri mentunarøki. Og mentanarliga felagslívið í oynni er framvegis ein fyrimynd fyri onnur.
Í grindavísuni sigur Christian Pløyen tiltiknu orðini, at “Nolsinger kan man lide på, de tiden ej monne spilde;”. Fyri mær gekk eisini sjón fyri søgn í seinastu grindini í Sandagerði, at nólsoyingar fult og heilt vóru at líta á og vóru álitismenn burturav í grindarakstri og –drápi – og enntá finningarhvalurin fall eisini í teirra lut.
Amtmaðurin helt eisini, at nólsoyingar ikki spiltu tíðina burtur. Tað kundi hann eisini hava rætt í – og ein sovorðnan dag sum í dag spillir ongin tíðina burtur, nú vit njóta seinastu summarstevnuna á árinum við eini fjølbroyttari og hugnaligari skrá.
Eg síggi í hagtølunum fyri ovastevnuna, at fyri nøkrum árum síðan varð mett, at tað ta einu løtuna vóru fleiri enn 4.000 fólk í oynni. Førdu vit lutfallið yvir á ólavsøkuna, so hevði hetta svarað til, at 400.000 fólk vóru á ólavsøku í senn. Tá hevði verið trongt í Havn.
Men í Nólsoy er á ein ella annan løgnan hátt pláss fyr øllum. Her er hjartarúmd, húsrúmd og ovmikið av gestablídni til øll.
Ovastevnan er øllum kunnugt uppkallað eftir navnframa bygdamanni tykkara Ova Joensen, sum einsamallur róði við Dianu Victoriu til Keypmannahavnar.
Vit kenna øll søguna um lyfti hansara, at eydnaðist túrurin, so vildi hann royna at fremja eitthvørt vakurt og gott tiltak fyri heimbygdina.
Í dag stendur Ovastevan eftir sum ein vakur viti og minnisvarði yvir Ova, og hvat kann vera meiri vakurt enn at fáa savnað so stóra mannfjøld til oynna, at merkja fløvan av hvørjum øðrum, gleðina og blíðskapin, jú vist er tað eitt vakurt endamál í sær sjálvum og nólsoyingar eiga rós og takk uppiborna fyri hesa stórfignu stevnu.
Ovastevnan er líkasum prikkurin yvir i’ið, nú allar summarstevnunar og flestu festivalarnir eru farnir afturum.
Skráin á ovastevnuni er stuttlig og ikki so lítið øðrvísi enn á øðrum summarstevnum.
Onga aðrastaðni kanst tú uppliva svimjitreff á Malarenda, rennikapping á Træbrúgv, pyntaðar trillubørur, plantutúr við Disu, grýturætt frá Fríðu, svimjing um Nólsoyarfjørð, fótbóltsdyst millum B36 old-girls og heilsufótbóltin og kabarettina “Sofan hjá Cobu” – fyri bara at nevna nøkur stuttlig ting.
Harumframt er hópur av stuttligum tiltøkum – og tað er heilt vist, at ongum tørvar at keða seg, sum komin er í oynna.
Stevnan verður uppaftur stórbærari av, at hon verður løgd saman við regatta’ini og nú um eina løtu kemur regattain í oynna, og tá kemur uppaftur meira lív í.
Kvøldið sær spennandi út við øllum frá Frelsunarherinum, nátturðasangi og felagssangi á keiini, føroyskum dansi í Avhaldshúsinum og dansi í bæði Royndarhúsinum og í tjaldinum á keiini.
Seinastu 12 árini hevur Nólsoyggin verið partur av Tórshavnar kommunu. Regluligir borgarafundir og staðbundna nevndin skulu tryggja eitt gott og gevandi samstarv. Vit vilja vit virka fyri, at oyggjarnar kring Havnina, Nólsoyggin, Hestoyggin og Koltur – okkara perlur – skulu røkjast væl.
Vit ynskja eitt tætt og gott regluligt ferðasamband til oyggjarnar, hetta fyri at møguleiki skal vera fyri at búleikast í oyggjunum og samstundis starvast í Havnini.
Tað skal vera møguligt at røkja starv, taka útbúgving og fara til frítíðarítriv, hóast tú býr í Nólsoy.
Sum kommuna ynskja vit eisini at tað skal gerast møguligt at seta búgv í Nólsoy, og tí eru vit farin undir at fáa til vega grundstykkir fyri ein sámuligan kostnað.
Áhugin fyri Nólsoynni er vaksin nógv seinastu árini. Nógv fólk vitja í oynni – summi halda ovnógv, onnur halda at vitjanirnar kundu verið betur skipaðar. Men oyggin hevur so nógv at bjóða, at tað er púra náttúrligt, at barnagarðar, skúlar og ikki minst ferðafólk vitja oynna í hópatali.
Nólsoyggin er vorðið eitt alsamt meiri spennandi ferðamál, og gleðiligt er at síggja, hvussu væl tað er skipað, eitt nú kunningarstovu, og tey spennandi tilboð, ið verða boðin ferðafólkunum.
Tá Sameindu Tjóðir fyri nøkrum árum síðan lýstu eitt lívfrøðiligt margfeldisár, fall tað borgarstjóranum í kommununi í lut at verða verji hjá drunnhvítanum. Henda uppgáva skal takast í álvara og gevur sjálvandi eitt innlit í og ein møguleika til at fylgja við, hvussu lívfrøðiliga støðan til eina og hvørja tíð er.
Tað er staðfest so mangan, at nólsoyingar eru víðagitnir fyri góðan vertskap. Vit síggja eisini, at ovastevnan er øðrvísi enn aðrar stevnur. Her búgva fólk, sum hava ans fyri mentan og her ganga mentan og trivnaður hond í hond. Her skal gesturin kenna seg vælkomnan, her er hugnin og lívsgleðin í hásæti.
Nú leggja vit gerandisdagin frá okkum eina løtu og lata okkum í ein veitsluham og njóta hugnan og tann góða stemningin og felagsskapin saman við tykkum nólsoyingum.
Eg skal vegna alt Tórshavnar býráð takk atykkum fyri gott og gevandi samstarv og ynskja okkum øllum eina góða stevnu.
Og við hesum orðum lýsi eg ovastevnuna 2017 at vera setta.
Undir Mikkjalsveggi 5. august 2017
Annika Olsen, borgarstjóri


text:
Árni Gregersen, ting.fo 31.12.2017 (19:15)
Nýggjársrøðan: Vit eiga at standa saman og vanda okkum um orðini
Nýggjársrøðan:
Vit eiga at standa saman og vanda okkum um orðini
Tað var ikki tungt politiskt skjúts, løgmaður brúkti tá ið hann helt árligu nýggjársrøðuna.
Han nýtti heldur høvi til at heita á okkum um at standa betur saman og so vanda okkum væl um orðini. Hann vísti á, at tey orð og spjøldur vit seta á fólk og bólkar, kunnu hava ómetaliga stóran týdning. Sum dømi brúkti hann svimjaran Katrin Dagbjartsdóttir Johansen:
“Eg hevði ongantíð áður hugsað, at eg stakk út úr heildini.
Men tá eg skuldi luttaka í einari altjóða paralympiskari svimjikapping, varð orðið “brekað” brádliga sett á meg.
Hóast eg hevði livað við rørslutarni alt lívið, var tað ikki fyrr enn onnur brúktu orðið “brekað” um meg, at eg fyrstu ferð kendi meg øðrvísi. Uttanfyri”
Løgmaður vísti á, at vit hava lyndi til at seta spjøldur á hvønn annan, soleiðis, at vit kunnu tosa um tey og okkum.
Grundleggjandi snúði røða løgmans seg um,a t vit eiga at vera inkluderandi heldur enn spjaðandi heldur enn savnandi.
Aksel V. Johannesen, løgmaður, staðfesti her seinasta dagin í árinum, at hetta hevur verið eitt ser gott ár við stórum inntøkum og arbeiði til allar hendur.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Special Olympics European Summer Games
Í næstum fara føroysk ítróttafólk at luttaka í eini stórari evropeiskari kapping, talan er um Special Olympics European Summer Games, sum verður í døgunum 18. til 23. september í Varsjava. ÍSB sendir fýra ítróttafólk at umboða Føroyar til leikirnar, tey eru: Meiken Olsen og Júst í Túni, sum venja við Bragdinum. Kristian Martin Garðalíð, sum venur við Hvirluni og Sharada Unadóttir. Øll luttaka í frælsum ítrótti.
Tey ungu hava vant miðvíst til hesa kapping og havi eisini luttikið í heimligu kappingunum. Tey eru væl fyri, nú tey skulu royna seg í stóru evropeisku kappingini. Kristian Martin og Júst kappast í 5-kampi, meðan Sharada og Meiken luttaka í kappingunum 100 og 200 m renning. Ungu føroyingarnir eru, saman við 1500 øðrum ítróttafólkum úr 56 londum, partur av stóra tiltakinum í Varsjava.
Tað er felagsskapurin Special Olympics (SO), ið skipar fyri leikunum. Felagsskapurini er stórur og spennir um allan heim. Arbeitt verður við at skapa forstáilsi, aksept og inklusión millum fólk við og uttan menningartarn. Hetta verður gjørt við at skipa fyri ítróttavenjingum, ítróttakappingum og øðrum fyri bæði børn og vaksin við menningartarni. Hetta arbeiðið fer fram í fleiri enn 180 londum, og fleiri enn 2,5 mill.børn og vaksin við menningartarni taka lut.
Leikirnir í Varsjava verða settir við eini stórari setanarhátíð 18 september í nýggja stadiunum Legia, sum liggur í Varsjava. Í tíðindaskrivi úr Póllandi verður sagt, at setanin verður send beinleiðis í polskum sjónvarpi, og talan er um eina av teimum størstu mentanarligu tiltøkunum í Póllandi í ár.
Heitið á leikunum er together now, og hetta kemur at síggjast aftur í skránni, sum m.a. hevur til endmáls at fagna teimum mongu ítróttafólkunum.
Føroyska liðið verða aftur í Føroyum 24 september
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Claus Lund, 1739-1815
„Claus Lund (1739-1815) er kenslusemisyrkjari í 18. aldar anda her á landi. Hann var prestlærdur, men var ongatíð prestur. Claus Lund skrivaði og yrkti á donskum við støði í kvæðum, sangnum og útlendskum upplýsingarskaldskapi. ... Hann var føddur í Havn, fór til Danmarkar at lesa í 1758 og tók gudfrøðiligt „Attestats“ á universitetinum í Keypmannahavn í 1769. ... Tann yrkingin hjá Claus Lund, sum framvegis verður kvøðin í dansi, og sum Jakob Jakobsen helt vera eina tá bestu hjá honum, er „Sigmund Tog mod Harald Jernhoved.““
Føroysk bókmentasøga 1. (2011). Malan Marnersdóttir og Turið Sigurðardóttir. (S. 169, 175). Tórshavn: Nám


text:
Heiðafuglur í Føroyum er onnur upprunaføroyska faktakrabbabókin. Tað er Beinta Johannessen, sum er lívfrøðingur og blaðstjóri á Strok, sum hevur skrivað og lagt til rættis.
Í Føroyum er nógvur heiðafuglur. Ein stórur partur av honum er flytifuglur. Flytifuglur er bara í Føroyum um summarið, tá ið hann reiðrast. Um veturin flýgur hann til heitari lond at vera. Les um, hvat eyðkennir heiðafugl, um sansir og bygnað, og hvat vaðfuglur, búfuglur, flytifuglur og støðufuglur er. Til ber eisini at lesa um ávís fuglasløg, sum nógv eru til av í Føroyum.
Aftast í bókini er listi yvir fuglanøvn á føroyskum og latínskum umframt upplýsingar um vekt, longd, flog, og hvussu nógv egg fuglurin verpur. Eisini er orðalisti og leitorðalisti.
Heiðafuglur í Føroyum er lilla krabbi, sum er fimta torleikastig.
Aftur


text:
Tann 5. og 6. oktober verður FM fyri handverkslærlingar á torginum í SMS. Endamálið við kappingini er, umframt at finna føroya bestu lærlingar, at varpa ljós á yrkisútbúgvingar. Tað verða lærlingar innan timbur, rørsmíð og hárfríðkan, sum fara at kappast um at gerast føroyameistari.
Hetta er fyrstu ferð, at skipað verður fyri tílíkari kapping. Magnus Magnussen, formaður í Føroya Handverksmeistarafelag, sum er eitt av teimum feløgum, ið skipar fyri, sigur at fyriskipararnir ynskja at vísa tað góða handverkið fram, og soleiðis fremja hugin hjá teimum ungu at velja sær yrkisútbúgvingarvegin sum yrkisleið.
Fyriskiparar eru Føroya Handverksmeistarafelag, Landsfelag Handverkaranna, Føroya Handverkarafelag, Glasir Smiðjugerð, Tekniski skúli í Klaskvík og Yrkisdepilin.
- Vit fyriskiparar hava altíð vitað, at vit hava framúr dugnaligar handverkarar í Føroyum. Við hesari kappingini kunnu vit kjósa nakrar av teimum allar bestu, umframt at vit finna ein føroyameistara fyri trý útvald fak, sigur Magnus Magnussen á heimasíðuni hjá Vinnuhúsinum.
(Jórun á Gravarbø manglar á myndini)
Hesi skulu kappast um FM í ávíkavis timbur, rørsmíð og hárfríðkan:
Annfinnur Allanson Hjaltalin, Demich
Kári Hvidtfeldt Rasmussen, Blikksmiðjan
Palli Haraldsen, Renovent
Sunniva Sólarris, Eysturlon
Marni Reinert Jacobsen, TN Bygging
Hjalmar Debes Joensen, Byggivirkið KBH
Ásmundur Poulsen, Kanjon
Tóra Knudsen, Salong Bylgjan,
Sarah Jensen, Karinsa
Rebekka Ósá Petersen, KÖTLUM
Jórun á Gravarbø, Evoke
Kelda: Industry.fo


text:
Tíðindaskriv
08.01.2018 - 18:43
Hondbóltssamband Føroya og BankNordik hava gjørt nýggja stuðulsavtalu.
– Vit hava sæð nógv góð hondbóltsavrik seinasta árið og vit vilja fegin gera okkara til, at møguleikarnir eru har, so menningin heldur fram, sigur Rune Nørregaard, fíggjar- og kredittstjóri í BankNordik.
HSF setti eina menningarætlan í verk í 2013 við sonevndu leikaramenningini, ið eru venjingar við børnum úr øllum Føroyum í aldrinum U12 og U14. Eisini varð landsliðsvirksemið økt munandi. Nú landsliðini spæla seg til betri úrslit, krevst størri fígging. Forkvinnan í HSF, Gunn Ellefsen, fegnast tí um avtaluna.
– Virksemið hjá HSF er økt nógv seinastu fáu árini. Hetta er tí ein avtala, ið ger mun, sigur Gunn Ellefsen.
Nýggja stuðulsavtalan er galdandi frá 2018 og tvey ár fram. BankNordik hevur verið høvuðsstuðul hjá hondbóltinum síðan 2016.


text:
Bjørn spyr Poul um treytir til útlendsk flogfeløg
28. desember 2016
Bjørn Kalsø, løgtingsmaður fyri Sambandsflokkin, setir Poul Michelsen, landsstýrismanni í vinnumálum, skrivligan fyrispurning § 52a, um útlendsk flogfeløg, sum fara at flúgva til og úr Føroyum
Nú skal Poul Michelsen, landsstýrismaður greiða løgtinginum frá, hvørjar treytirnar eru, sum landsstýrið hevur sett útlendsku flogfeløgunum, sum í nýggja árinum eftir ætlan fara at flúgva til og úr Føroyum.
Landsstýrismaðurin skal eisini greiða frá, hvørjar vónir hann hevur um, at treytirnar fara at verða hildnar, og hvørjar avleiðingarnar verða um treytirnar ikki verða fylgdar.
Í viðmerkingunum til fyrispurningin sigur Bjørn Kalsø, løgtingsmaður m.a., at tað fyri kortum frættist, at útlendsk flogfeløg hava søkt um loyvi at flúgva til og úr Føroyum. Seinni hevur landsstýrismaðurin á økinum boðað frá, at landsstýrið hevur givið hesi loyvi undir ávísum treytum, sum skulu tryggja javna kapping millum føroyska flogfelagið og útlendsku feløgini.
Spurningurin er settur fyri at fáa greiðu á, hvørjar treytirnar eru, ið landsstýrið hevur sett, hvørt treytirnar eru bindandi - umframt at fáa greiðu á, hvørjar vónirnar hjá landsstýrismanninum eru fyri at treytirnar fara at verða hildnar, nú SAS hevur sagt upp avtaluna um Eurobonusskipanina, við Atlantic Airways.
Spurningarnir til landsstýrismannin eru soljóðandi:
1. Hvørjar treytir hevur landsstýrið sett útlendskum flogfeløgum viðvíkjandi bonusskipanum o.ø. til tess at fáa loyvi at flúgva í rutuflúgving til og úr Føroyum?
2. Roknar landsstýrismaðurin við, at útlendsku flogfeløgini fara at halda treytirnar landsstýrið hevur sett?
3. Hvørjar verða avleiðingarnar, um ásettu treytirnar ikki fara at verða hildnar?
4. Hvørjar heimildir hevur landsstýrið at seta treytir við, tá loyvi verða givin útlendskum flogfeløgum at flúgva umvegis flogvøllin í Vágum?
Sambandsflokkurin
RN
Aftur


text:
Skiftisárini og hormon
Tá ið kvinna fær mánasjúku í tannáringaárunum eru mong egg í eggjarótunum. Í skiftisárunum, sum fyri flestu kvinnur kemur um 50 ára aldurin, fækkast eggini, og hormonið progesteron verður ikki gjørt regluliga. Eggloysnin heldur uppat, og onki progesteron verður gjørt meira. Fyri kvinnur merkir hetta, at mánasjúkan kann verða óreglulig av tí, at tað framhaldandi er ávirkan av østrogeni, inntil mánasjúkan heldur heilt uppat. Í onkrum førum kann hormongerðin koma aftur í styttri tíð, og tá kunnu kvinnur fáa bløðingar aftur.
Samstundis, sum østrogengerðin minkar, kunnu ávísir ampar í skiftisárunum fara at vísa seg. Vanligvís vara skiftisárini í 1-2 ár, men tey kunnu eisini vara frá fáum mánaðum og upp til 10 ár. Ymiskt er, hvussu kvinnur merkja hetta.
Ampar í skiftisárunum kunnu vera:
- Hitabylgjur
- Skiftandi sinnalag
- Ringt svøvnlag
- Høvuðpína
- Møði
- Óvæntaður hárvøkstur
Hesar hormonbroytingar kunnu gera, at slímhinnurnar (rovurnar) verða tynri, og tað kann elva ampar í t.d.:
- Móðurskeiðini, sum verður turrari, og sviði kenst
- Landræsini og bløðruni, sum kann viðføra óviljað vatnlát
Annað, ið hendir í skiftisárunum, er, at beinagrindin avkálkast skjótari, og tað kann elva til beinbroyskni.
Avkálking
Beinagrindin avkálkast, og hendir tað oftast hjá kvinnum millum 60 og 70 ár. Kvinnur eru tí í størri vanda fyri at bróta handlið og mjadnar, um tær detta.
Kvinnur hava størri møguleika at fáa beinbroyskni, um sjúkan er í familjuni, ella um kvinnan kemur í skiftisárini, áðrenn hon er 45 ár. Hetta er eisini galdandi, um kvinnan er rak ella hevur sjúku í evnisskiftinum.
Hitabylgjur og skiftandi sinnalag
Umleið 80% av øllum kvinnum hava hita- og sveittabylgjur í skiftisárunum. Nakrar kvinnur hava óró í kroppinum, hjartabankan og andvekur, umframt at tær kenna seg sálarliga illa fyri – verða keddar og illar um onki.
Trupulleikar í skiftisárunum
Broytta hormongerðin er orsøkin til óregluligar bløðingar hjá teim flestu. Tað kunnu eisini vera aðrar orsøkir til bløðingarnar, t.d. vøddaknútar ella polyppir á lívmóðurslímhinnuni. Um kvinna bløðir óvanliga illa, er tað av týdningi at fáa hetta kannað hjá lækna fyri at finna fram til, hvat gerast kann fyri at bøta um støðuna.
Bløðrubruni og turrar slímhinnur í móðurskeiðini
Slímhinnurnar í móðurskeiðini, landræsinum og bløðruni eru hormonviðkvæmar. Tá hormongerðin minkar ella næstan fer burtur í onki, kunnu slímhinnurnar gerast tunnar og viðkvæmar. Hetta merkist sum skriði, sviði og broytt útflot og í onkrum førum turr slímhinna og pína við samlegu. Eisini fáa fleiri kvinnur tíðum bløðrubruna og hava ilt við at halda sær (inkontinensur). Hormon (østrogen) til lokala nýtslu kunnu vanliga loysa hesar trupulleikar.
Hvat kann gerast?
Tosa við lækna um, hvørjar viðgerðarmøguleikar tú hevur. Um talan verður um hormonviðgerð, eru fleiri møguleikar t.d. tablettir, plástur, vagitoriur og krem.
Hormon
Hormon lætta um skiftisárini. Skiftisárini koma, tá ið tey koma, hormon kunnu onki gera við tað. Tilbúningar verða nýttir, sum antin innihalda annað konufólka-kynshormonið (østrogen) ella bæði tvey, altso bæði østrogen og gestagen.
Gestagen líkist tí hormoni, sum gjørt verður í eggrótini eftir eggloysn (progesteron).
Kommunulæknin ella serlækni í kvinnusjúkum vita, hvør viðgerð hóskar best til ta einstøku kvinnuna.
Hvørjir viðgerðarhættir eru?
Vanlig viðgerð ella staðbundin viðgerð (lokal viðgerð)
Tað eru fleiri ymiskir hættir at taka hormon. Í “vanligari viðgerð” verður allur kroppurin ávirkaður, men í “lokalari viðgerð” verða bara serstøk støð ávirkað. Verður østrogen tikið sum plástur ella gel, verður allur kroppurin ávirkaður, men skamturin er ikki so stórur. Tað er tí, at østrogenið fer ígjøgnum húðina og verður ikki niðurbrotið av at fara ígjøgnum livrina, sum tað verður, tá ið østrogen verður tikið sum tablett. Lokal viðgerð í móðurskeiðini verður bert brúkt, tá ið trupulleikin ella ampin er lokalur, tvs. er í móðurskeiðini ella bløðruni. Til vanliga viðgerð eru tablettir, depotplástur og gel. Til lokala viðgerð í móðurskeiðini eru vagitoriur, vaginaltablettir, vaginalkrem og ein lítil ringur, sum kann setast upp. Østrogen kann gevast einsamalt til lokalviðgerð í móðurskeiðini.
Stakviðgerð ella kombinatiónsviðgerð
Heilt stutt kann sigast, at kvinnur, sum hava tikið lívmóðurina, hava tørv á tí eina hormoninum – østrogen, meðan kvinnur, sum ikki hava tikið lívmóðurina, skulu hava bæði østrogen og gestagen. Hetta kemur av tí, at vandi er fyri krabbameini í lívmóðurini, um bert østrogen verður givið í longri tíð, og tað er gestagenið, ið verjir lívmóðurslímhinnuna og hervið eisini fyri krabbameini.
Bløðingarfrí viðgerð
Spurningurin um viðgerð, sum gevur mánasjúku ella ikki, er treytaður av, hvussu mong ár eru til mánasjúkan gevur uppat. Eru o.u. eitt ella tvey ár liðin, síðani mánasjúkan gav uppat, so verður givin bløðingarfrí viðgerð, annars má man í eina tíð sláa seg til tols við, at man hevur mánasjúku í ávísa tíð hvønn ella annanhvønn mánað.
Viðgerð – hvussu long tíð?
Vanliga verður viðmælt, at skamtanirnar eru so smáar sum møguligt, og heilsumyndugleikarnir mæla til, at viðgerðin er ikki drúgvari enn o.u. fýra ár.
Hormon og royking
Kvinnur, sum roykja, hava ein ávísan trupulleika – týdningarmikið er at siga læknanum frá, um tú roykir.
Tað, ið hendir, er, at evnabroytingin í livrini av tí hormoninum, ið verður tikið sum tablett, økist, um roykt verður. Evnabroytingin er til eitt óvirkið evni. Roykjarum gagnar tí at nýta østrogen, sum verður upptikið gjøgnum húðina (og sostatt ikki fer gjøgnum livrina), t.d. plástur ella gel.
Fyrimunir við hormonviðgerð
- Tálmar hitabylgjum og eisini, at illa verður sveittað
- Slímhinnurnar í móðurskeið og landræsi verða, sum tær “eiga at verða”
- Betri tamarhald á óviljaðum vatnláti
- Tálmar, at beinagrindin verður avkálkað
- Verjir fyri krabbameini í langanum (tjúkktarminum)
- Betrar lívsgóðskuna
Velur man at fara í hormonviðgerð, verður viðmælt javnan at fara til lækna, fyri at halda eiga við, um nøkur óheppin hjáárin eru til staðar.
Vansar av hormonviðgerð
Teir flestu vansar koma í teim fyrstu 3 mánaðunum eftir, at farið verður í viðgerð. Fyrst og fremst er soleiðis, at bløðingarnar verða óregluligar, tí at kroppurin skal venja seg við “ávirkanina uttanífrá”. Aðrar orsøkir til bløðingarnar eiga sjálvsagt at útilokast t.d. polyppir, bruni, sár á lívmoðurhálsinum og eisini krabbamein í undirlívinum.
Í fyrstani klaga summar kvinnur um høvuðpínu, og at tær hava lyndi til at fitna, men alt hetta javnar seg skjótt. Eisini er vandin fyri blóðtøppi í beininum størri – men her er eitt dømi av 5000 kvinnum um árið. Nýggjastu royndir hava víst, at best er, at hormonviðgerðin skal steðga eftir 4-5 árum. Ber tað ikki til, so eigur skamtanin at minka so nógv sum møguligt og helst sum bløðingarfrí viðgerð ella møguliga reint østrogen saman við hormonspirali. Hormonspiralur inniheldur gestagen, og tað verjir slímhinnuna í lívmóðurini.
At nýta náttúruheilivág og kostískoyti
Av ymsum orsøkum vilja summar kvinnur ikki hava hormon. Tá kann náttúruheilivágur og kostískoyti roynast. Tað eru fleiri tilbúningar, men ávirkanin er ikki serliga væl prógvað.
Á apotekinum hava vit nakrar handkeypsvørur. Tó skal sigast, at í onkrari er blómusáð, tá ber so ikki til hjá teimum, ið eru ovurviðkvom fyri blómusáði, at nýta hesa vøru.
Er tú í iva um eitthvørt, so kom á apotekið og spyr teg fyri.
Sí meira á:


text:
Samband
Umframt at tekna fleiri ymisk sløg av illustratiónum – til bøkur og bløð, fakbløð, skúlabøkur o.a. undirvísingartilfar, til faldarar, tíðindagrafikk, reportagur, portrett o.a. — geri eg eisini heimasíður til virkir og stovnar.
Hevur tú brúk fyri einari beinraknari tekning til tíðindagreinina, tú skrivar? Kundi tú hugsað tær tekningar til bókina, faldaran ella blaðið? Skal tekningin lýsa eitt avíst evni ella …
So skriva eini boð niðanfyri – so svari eg aftur skjótast gjørligt. Ella ring til mín, um tað hevur skund á 31 31 58.


text:
Tann 1. mai í ár vóru sambært Hagstovuni 931 lønmóttakarar í alivinnuni í Føroyum. Fara vit tíggju ár aftur í tíðina, vóru 306 lønmóttakarar í alivinnuni, so talan er um eina trýfalding síðani 1. mai 2006.
Hyggja vit at samlaða bólkinum, sum verður róptur ”Fiski- og alivinna”, tá tað snýr seg um størv, so eru túsund fólk færri nú, í mun til fyri tíggju árum síðani. Í 2006 arbeiddu 5000 fólk í hesum vinnum, meðan tað í dag eru um 4000. Fiskiskapur og fiskiídnaður hevur mist 900 arbeiðspláss síðani 2006, meðan minkingin hjá teimum, sum virka fisk á landi, hetta tíðarskeið hevur verið 685 størv. Samlað eru altso 1585 størv í fiskivinnuni, tá sæð verður burtur frá alivinnuni, horvin.
Kelda: Hagstovan


text:
”Vit hava havt eitt gott hálvár, og vit eru sera væl nøgd við úrslitið.”
Tað sigur Janus Thomsen, stjóri í Trygd.
Árið hevur higartil roynst sera væl hjá Trygd. Hálvársroknskapur felagsins vísir, at úrslitið áðrenn skatt gjørdist 11,1 mió. kr. Til samanberingar var úrslitið sama tíðarskeið í fjør 0,6 mió. kr. Sostatt er hálvársúrslitið áðrenn skatt betrað við góðum 10 mió. kr.
Orsakirnar til góða úrslitið eru fleiri, serliga er tað gongdin á skaðaøkinum, sum hevur verið munandi betri fyrra hálvár í ár samanborið við sama tíðarskeið í fjør. Sostatt hava skaðaendurgjøldini verið lægri enn væntað.
- Seinastu tíðina hava vit ment fleiri nýggjar og nútímans tryggingartænastur til kundar okkara, og hetta hevur eisini havt øktar inntøkur við sær. Harumframt sæst økta sølan av bilum aftur í størri inntøkum frá biltryggingum. Ein týðandi orsøk til góðu gongdina er harafturat, at vit ikki hava verið rakt av stórum skaðum higartil í ár, sigur Janus Thomsen, stjóri í Trygd.
Góða samfelagsgongdin sæst aftur
So hvørt sum tíðirnar gerast betri, og eitt nú fólkatalið veksur, gerast ognirnar fleiri í tali, og harvið verður eisini meira at tryggja. Hetta sæst aftur í tryggingarinntøkunum.
Bruttotryggingargjøldini eru hækkað við 1,7 mió. kr. samanborið við sama tíðarskeið í 2015. Samstundis hevur sølan av bilum ongantíð verið størri enn nú, og mongu nýggju bilarnir hava eisini hægri inntøkur frá biltryggingum við sær.
Útlit fyri seinna hálvár 2016
Trygd væntar, at harða kappingin á tryggingarmarknaðinum seinastu árini fer at halda fram, men at inntøkurnar fara at hækka nakað seinna hálvár 2016. Ársúrslitið verður væntandi 11-15 mió. kr.
Eginognin hjá Trygd var 76,8 mió. kr. við hálvárslok, og hetta verður mett at vera nøktandi.


text:
U10 dreingir kapping í Gundadali (sjónband)
Dreingir19-06-2013 - Jónfinn Petursson
Fótbólturin rullar sum ongantíð fyrr, og leygardagin var einki undantak í so máta. Kapping fyri U10 dreingir var á skránni í Gundadali.
Vit høvdu trý lið við í kappingini, og tað eyðnaðist A-liði okkara at enda ovast í kappingini. B-liðið fekk eitt flott triðja pláss, meðan C-liðið kláraði seg eisini væl og endaði á fimta plássi. Hini liðini, ið luttóku vóru: B36 A, B og C umframt EB/Streymur A og B.
Samanumtikið ein góður dagur í góðum lagi saman við nógvum ágrýtnum og spentum leikarum og avvarandi.


text:
Helst munnu flestu lærarar hava brúkt heystið sum tema í undirvísingini í fólkaskúlanum. Við ítøkiligum fyribrigdum, sum at taka upp epli og at fletta, er evnið heyst upplagt at brúka í fleiri lærugreinum. Tað kann vera í heimstaðarlæru, heimkunnleika, føroyskum, náttúru og tøkni, og lívfrøði. Fá evni eru so hóskilig sum heystið at brúka í tvørgreinaligum arbeiði. Ein natúrlig progressión kann eisini verða løgd í evnið, frá at seta niður epli, sum sæst á filmi á hesi temasíðu, til tey lívfrøðiligu viðurskfiti, sum skulu til, um nakað skal grógva. Tann ítøkiligi veruleiki, at tað, sum vit sáa og seta niður, skal takast upp um heystið og etast, er ein gáva til undirvísingina. Sama er, tá ein kúgv verður skotin og flett. Er tað ov ógvusligt at síggja og vísa øðrum, at dýrið bløðir, tá tað verður slaktað? Við einfaldari tøkni, sum einari fartelefon, kunnu vit fylgja gongdini frá byrjan til enda, og taka myndir og film, sum við talu kunnu siga øðrum, hvussu alt fór fram. Við hesum seinasta í huga, eru stuttu filmsbrotini gjørd í 2016. Umframt uppskot um stutt undirvísingarevni, har heystið og strembanin eftir at fáa mat á borðið er kjarnin, er eisini ein bókalisti, sum vísir, hvat Nám hevur av tilfari um heystið.
Nám hevur nógv tilfar um heystið í savninum.
Úr stovuvindeyganum hevur Jón Svein Heinesen filmað heystið og allar hinar árstíðirnar.
Tá slaktið er fyri, er vert at minnast til, at vit slakta, tí vit vilja hava mat á borðið.
Nú skurðfjøllini stunda til, kunnu vit hyggja í orðabókina, og kanna ymsu orðini um at ganga á fjall og at fletta.
Eplafestivalur er heima á Sandi um heystið. Har ber til at royna epli og grønmeti, ið er velt á oynni.
Úr Atlasinum hjá Námi vísur Erla Olsen okkum síðurnar 39 og 40, sum siga frá um lendið, og hvussu tað kann ávirka seyðatalið.
Sonja Kjølbro sigur frá um Seyðabókina, sum byggir á tilfar, sum Robert Joensen (1912-1997) hevur savnað.
Heystfagnaður er eitt heystgildi á Eiði. Fyrireikararnir siga, at heystartíðin er tann tíðin, sum føroyingar gleða seg til.
Í Sálmabók Føroya Kirkju eru partar, har sálmarnir er valdir eftir tí evni, teir eru um.
Vit eru farin í urtagarðin hjá Pól Jespersen í Havn at vita, hvussu gróðurin er nú heystið er komið.
Hvørt ár og fram til miðjan september bjóðar Fornminnissavnið skúlaflokkum at velta í bønum við Útisavnið í Hoyvík.
Kirkjan er partur av skránni á Eplafestivali heima á Sandi. Presturin, Havstein Klein, sigur, at nú heystið og slaktið er í hondum, verður skipað fyri heysttakkargudstænastu.
Nú eru vit farin inn í køkin við teim eplum og tí grønmeti, sum vit tóku upp í urtagarðinum.
Í sætta parti í Spískamarinum vitjar Gutti í Koltri, har tey fletta í hjallinum. Brotið varar í 12 minuttir:
Fotografurin, Jákup Andreas Arge, filmaði í 1959 síðsta kornakurin hjá Óla bonda á Mýrini í Húsavík.
Gunvá Mortensen, ritstjóri í Námi, greiðir hon frá um heystið, sum tað sæst í bókini Grindalokkur.
Tá tiltakið Slaktið varð hildið í Tórsgøtu í Havn í ár, varð ein kúgv flett á middegi.
Slaktið er eitt tiltak í Tórsgøtu í Havn. Fyrireikararnir siga, at endamálið er: ”at seta sjóneykuna á dýrabart tilfeingi.


text:
Dagurin byrjaði við, at vit allar møttu til morgunmat í HB-húsinum kl.09.15. Fleiri hildu tað vera heldur tíðliga, at møta so langt áðrenn dystarbyrjan, men sum fráleið vórðu vit meira og meira spentar og so bilti einki.
Vit gingu síðani ein lítlan túr yvir í plantasjuna og heim aftur í HB-húsið. So fóru vit at skifta og stemningurin var góður og tónleikur varð spældur.
Síðani byrjaði upphitingin og vit vóru sera tendraðar og klárar uppá at fara inn til dystin og geva alt hvat vit áttu. Tí hesin dysturin skuldi vinnast.
Dysturin bleiv bríkslaður ígongd og eftir 12 minuttir fekk Rebekka ein bólt sendandi og kom eitt sindur út í síðuna á 16 metrinum, men setti bóltin trygt í málið. So var støðan 1-0 til okkum.
Bert tveir minuttir seinni fingu B36 mál. Tað var horna, og bólturin bleiv sendur høgt innfyri og Ásla Johannesen fekk høvdið á bóltin. Sindur irriteraðar um at hinar fáa eitt mál, kempa vit víðari og arbeiða sera hart, allar sum eitt lið.
Vit eru tað betra liðið og í 37 minutti, fær Rebekka aftur ein bólt sendandi og akkurát sum fyrra málið sparkar hon bóltin beint framvið málverjanum, og 2-1 til HB.
Beint áðrenn hálvleik vilja vit líka hava eitt mál afturat, og í 45 minutti fær Lea ein bólt sendandi frá miðjuni og út í síðuna, og hon ger júst sum Rebekka og skjítur bóltin framvið málverjanum og síðani kunnu vit fara til hálvleiks við einari góðari kenslu.
Seinni hálvleikur varð bríkslaður ígongd, og tað var aldrin nakra ivi um hvat betra liðið var. Vit høvdu eitt sindur av trupulleikum við at fáa bóltin í málið aftur. Vit fingu fleiri horna og fleiri fríspørk, men bólturin vildi bara ikki inn.
Men í 75. minutti, fær Rebekka bóltin uppi á miðjuni og eitt sindur heppið, lendir bólturin á fótunum hjá Milju, sum síðani sleppur at dribbla heilt fram til málið og skorar.
Dysturin endar 4-1, og nú hava vit fýra mál á útivølli ímóti B36 í hálvfinaluni í steypakappingini. Vit gleða okkum til næsta dyst!
Koyr á, HB !!!!
HAGTØLINI
Kvinnur, ½ finala: sunnudagin 28. mai 2017 kl. 12.15 í Gundadali
B36 – HB 1-4 (1-3)
0-1 Rebekka Benbakoura 12’
1-1 Ásla Johannensen 14’
1-2 Rebekka Benbakoura 37’
1-3 Lea Hansen 45’
1-4 Milja R. Simonsen 75’
Liðið: Simona Heinesen – Nadja Johannesen, Janita Ole-Jacobsen, Milja R. Simonsen, Ninna Hansen, Ása á Reynatúgvu (liðsk.), Jónvá Hentze, Lea Hansen, Elin Maria Isaksen, Rebekka Benbakoura og Sólrun Thomsen
Óbrúktir eykaleikarar: Rannvá Mortensen, Julia Helena Henriksen og Poula Andreasen
Venjari: Allan Dybczak
Hjálparvenjari: Gisli Sveinbjørnsson
Dómari: Eiler Rasmussen
Hjálpardómarar: Andrew Christiansen og Óli G. Samuelsen


text:
Afganistan er ímillum Miðasia og Indianes og hevur tí havt stóran týdning hermálsliga. Tí hevur í øldir verið barst um yvirræðið í landinum, og serliga bretar og seinni russar hava verið grammir at taka landið. Landslagið er ógvuliga fjølbroytt og skiftandi, við albeittum grasfløtum, sløttum steinoyðimørkum, stórum vøtnum og høgum fjøllum. Fáir og vánaligir vegir eru í landinum, og har er eingin jarnbreyt. Afganistan er av fátækastu londum í heiminum.
Eftir terrorálopi á World Trade Center í New York í 2001, gjørdi USA saman við teirra sameindu innrás í Afganistan og koyrdu Taliban stýri frá. Hetta hevur ført til, at seinastu nógvu árini hevur blóðugt borgarakríggj syndrað landið.
Í 1979 tóku sovjetskar herdeildir seg inn í Afganistan at hjálpa nýggja kommunistastýrinum í Kabul. Islamsk uppreistrarlið, ið nevndu seg mujahedin, hildu ímóti russum, og hart kríggj brast á. Í 1989 noyddu tey sovjetsku herdeildirnar at taka seg aftur, og í 1992 hevði mujahedin valdið í øllum landinum. Alt fyri eitt vórðu strangar islamskar lógir settar í gildi; men innanhýsisstríð brast á í mujahedin, og borgarastríð herjar framvegis í landinum.
Fleiri enn 20 fólkasløg búgva í Afganistan. Fyri sunnan eru pashtunar, ella afganar, ið er fjølmentasta fólkaslagið. Landið eitur eftir teimum, tí at teir hava havt ræði í landinum seinastu 200 árini. Í stórbýunum og á bygd í landnyrðingspartinum búgva tadjsjikar, ið tala dari, sum er skylt við persiskt, flestu teirra eru keypmenn. Hazarar búgva mitt inni í landinum.
Turkmenar í Norðurafganistan duga væl at veva teppi. Teppini verða knýtt og vovin við hond av mjúkari ull av karakulseyði, mynstrini eru vanliga reyð, brún og reyðbrún. Mest eru tað konufólkini, ið veva teppini, sum verða nýtt til saðilsklæði, tjaldforhang og bønarmáttur
Næstan allir afganar eru muslimar. Børnini verða lærd um islam bæði í bygdarmoskuni og í skúlanum. Ungdómurin gongur í madrasah, ein átrúnaðarligan miðnámsskúla. Her lærir hann at duga long brot úr Koranini uttanat og granska gudfrøði, islamskar lógir og skilvísi.
Um 2 milliónir flakkfólk eru í Afganistan. Lætt er á at skyna, hvørji flakkfólkini eru, tí at øll hava tjøld, ið eru ymisk í sniði og á liti, seymað úr lørifti ella húðum eftir aldagomlum siðvenjum.
Miðasia er langt burtur frá heimshøvunum. Vindurin er turrur, og har er lítið avfall, so nógvastaðni er lendið kargt og berligt. Av tí at ógvuliga turt er bæði vetur og summar, eru skerpingur og turkur stórir trupulleikar hjá bóndunum. Fyri norðan eru víðar grasfløtur, nevndar steppur. Miðskeiðis eru tvær stórar oyðimerkur, Kyzilkum (Reyðisandur) og Karakum (Svartisandur). Fyri sunnan eru langir, høgir kavataktir fjallaryggir, sum ganga suður at Himaleia. Alt Miðasia, tá ið Afganistan er frá, var partur í gamla Sovjetsamveldinum. Ídnaðarmenning og felagslandbúnaður hava elvt til stórar broytingar í hesum londum. Í gomlum døgum vóru bara flakkfólk her
Í 1991 fell kommunistastýrið í Sovjetsamveldinum, og londini í Miðasia fingu sjálvræði. Tá ið londini vóru uppi í Sovjetsamveldinum, ið varð miðstýrt úr Moskva í Russlandi, búsettu mangir russar seg her, og russiskt trokaði burtur málini í hesum londum. Nú stríðist fólkið at vinna rættindini aftur og at menna mentan og samleika.
Nógv olja og nógv gass eru í norðaru londunum í Miðásia. Kasakstan er farið at pumpa olju upp úr einum av heimsins størstu oljukeldum í Kaspiskahavi. Turkmenistan er farið at vinna út gass úr ovurstórum gassøki uppi á landi. Peningatrot og ov lítil yrkislærd arbeiðsmegi hava við sær, at seint gongur at menna oljuvinnuna.
Aralvatn, sum einaferð varð fjórðstørsta vatn í heiminum, er í ferð við at torna upp. Náttúruvanlukkan stendst av, at áirnar Amu-Darja og Syr-Darja, sum renna í Aralvatn, verða veittar á dyrkilendi. Stórt øki liggur nú turt og er púra ónýtiligt, tí tað er hult í sanddusti og salti, sum rýkur í vindi og ger stóran skaða.
Kaspiskahav er størsta vatn í heiminum, tað er 371.000 km2 í vídd, og fimm lond eru uttan um tað. Vatnið er í støðugari minking, og fjarar samstundis. Har er nógvur fiskur, m.a. styrja, ið er dýrur fiskur, tí í kvennfiskinum eru nógv rogn - russiskur kaviarur. Fiskastovnarnir eru hóttir av ovveiðu og nógvu dálkingini, m.a. av oljuvinnuni í Baku.
Mong fólkasløg búgva í Miðasia. Upprunaligu fólkasløgini eru kashakar, turkmenar og usbekar, sum eru turkisk fólkasløg, og tadsjikar og afganar, ið eru eysturiransk fólkasløg. Øll hava tey sínar sermerktu húgvur, ofta vovnar úr silki og prýddar við mátaðum mynstrum.
Mong fólk í Miðasia eru flakkfólk og fara víða um við fenaði sínum eftir beitilendi. Flakkfólkini búgva í tjøldum og eiga fáar ognarlutir, tí at tey javnan skulu flyta. Tey lívbjarga sær við at halda dýr sum kamelar, seyð og geitir, og soleiðis fáa tey mjólk, kjøt og ull. Sumt verður selt, men meginpartin hava tey eftir sjálv. Flakkfólkini eru alsamt á ferð og steðga bara á í býum, tá ið tey skulu keypa og selja.
Islam er størsti átrúnaður í Miðasia. Hann kom higar fyrst í 8. øld. Tá ið Miðasia stóð undir Sovjetsamveldinum, var átrúnaðurin hildin niðri, og muslimskir brúdleypssiðir vórðu bannlýstir. Fólkið helt tó alla tíðina fast um átrúnað sín og dýrkaði hann í loyndum; og tá ið kommunisman fall, blómaði átrúnaðurin upp aftur.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Kabul
Vídd: 652.090 km2
Fólkatal: 28.395.716
Alment mál:
pashtu og dari persiskt
Átrúnaður:
islam 99% (sunni 80% shia 19%) aðrir 1%
Stýrirlag: Islamiskt lýðveldi
Gjaldoyra:
afgani (AFG)


text:
Eg skal eftir Magnusi soni mínum um eina lítla løtu, hann er í barnagarði. Eg havi hann næstan helvtina av tíðini, og tað haldi eg vera fantastiska deiligt. Hann er í míni verð verðsins fittasti, men soleiðis munnu tey flestu foreldur hava tað við sínum børnum, og tað er jú skilligt, í flest øllum førðum.
Nú men eg ætlaði mær bara at tosa um eina aðra tónleikarliga verkætlan, sum eg, Tróndur og Petur Jensen hava á borðinum. Tað er ein fløga við okkara nýggja tónleikarbólki, sum eitur Kynverjar, hetta er ein popbólkur sum átti at havt betur tekstir enn teir flestu, eg og Petur skulu skriva allar tekstirnar, og eg síggi okkum báðar sum tveir av teimum bestu føroysku yrkjarunum, sjálvur haldi eg at Jóannes Nielsen liggur uppi við síðuna av okkum, onkran dag haldi eg hann liggja framman fyri okkum, men ongantíð aftanfyri. Men hann hevur jú skrivað í nógv longrið tíð enn eg og Petur, so lat okkum tosa aftur um tað um tíggju-fimtan ár.
Ja, tað vóru Kynverjar, Tróndur skal gera tónleikin, men vit ætla at brúka eina rúgvu av gestatónleikarum, so tað blívur bara stuttligt. Tróndur fær í størst møguligan mun fríar teymar, og vit lata okkum ikki binda av nøkrum reglum, um hvat man kann gera ella ikki kann gera, fløgan skal vera okkara og soleiðis, sum vit vilja hava hana, og so skal hon vera popp – tí vit siga tað! Og tí vit síggja gott út meðan vit gera tað.
Nú tosaði eg um at vera best, og tú situr nokk og hugsar hvussu kann man tosa um at vera bestur innan fyri yrking, tað verður jú alt upp til tann einstaka og tað honum dámar, ja, sjálvandi, men mær dámar best meg og Petur og Jóannes, og eg haldi meg hava øgiliga góðan smakk. Vit eru fullir av hugskotum um hvussu hendan verkætlan skal skipast, so tað verður stuttligt at fara ígongd. Eitt gjøgnumgangandi tema verður nokk um hvussu góðir vit eru, og hvussu gott vit síggja út, meðan vit gera tað.
Annars hevur Petur biðið meg skriva einar tvær barnasøgur, tær skulu verða eini 800-1000 orð, og hava moral, hetta er eitt sindur trupult, eftir sum eg ikki er tann stóri moralisturin.
Eg haldi at moralur í stóran mun hevur fingið leiklut sum sleggja at sláa hvør annan í høvdið við, og tað kann eg ikki brúka til so øgiliga nógv. Men sjálvandi er tað viktigt, at børn læra eitt sindur um moral. Tó skal tað ikki verða hesin lunkaði og djevilski sleggjumoralurin, sum verður brúktur at buka og traðka á tey, ið hugsa og eru annarleiðis. Men heldur ein moralur sum byggjur á toleransu og næstrakærleika. Náh, men eg havi einar tvær vikur at skriva tvær stuttar stuttsøgur, so tað skal nokk ganga.
Eg havi hugsa um at skriva um happing. Eg bleiv øðiliga illa happaður sum barn, noyddist at skifta skúla av berari happing. Men eg kann í dag troysta meg við, at teir í happaðu verst eru hálvkriminellir og soleiðis rættuliga ljótir og ikki minst nógv, nógv býttari enn eg. Ja, onkur einkultur av teimum hevur seinni fingið onkran harðskapsdóm. og her siti eg havi eitt gott lív, ein fittan son, eitt feitt orkestur, nógvar vinir, ein framúrskarandi heila, frálíkar skaldagávur og skjótt eina universitetsútbúgving. Hvør flennur síðst?
Náh, men nú er klokkan farin av fýra og eg fari eftir soninum.


text:
Niðanfyri sæst alment skriv frá SÁL, ið heitir á føroyskar myndugleikar um - fakliga og fíggjarliga - at uppraðfesta sálarheilsu í Føroyum og á tann hátt gera tað lættari hjá føroyingum at fáa atgongd til sálarfrøðiliga hjálp.
Føroyskir Sálarfrøðingar fegnast um skrivið og bakkar sjálvsagt teimum lesandi upp í teirra sjónarmiðum og í tí týdningarmikla boðskapi í hesum skrivi.
Ynskja hægri raðfesting av sálarligari heilsu í Føroyum
Nevndin í SÁL, ið er felag fyri føroysk sálarfrøðilesandi, varpar ljós á, at alsamt fleiri føroysk sálarfrøðilesandi ynskja sær eina framtíð sum sálarfrøðingar í Føroyum. Sálarfrøðingar hava nógv at bjóða føroyska heilsuverkinum og øðrum starvsplássum, men sálarfrøðiligi serkunnleikin verður ikki raðfestur nóg høgt av politisku myndugleikunum.
Nógv bendir á, at fleiri og fleiri av teimum áleið 50 føroyingum, sum í løtuni lesa sálarfrøði, eru áhugaðir í at venda aftur til Føroya eftir loknan lesnað. Sum komandi sálarfrøðingar hava vit eina servitan um sálarliga heilsu, ið vit ynskja at brúka til gagns fyri føroyingar og Føroyar. Vit ynskja einar Føroyar, ið leggja størri dent á sálarliga heilsu og fyribyrging av sálarsjúku, bæði í heilsuverkinum, almennum og privatum starvsplássum og á serøkinum. Í løtuni er støðan tó tann, at alt ov fá størv eru til sálarfrøðingar í Føroyum, hóast pláss er fyri fleiri sálarfrøðiligum tænastum og bíðitíðin til sálarfrøðing í eitt nú psykiatriini kann vera long. Hetta kunnu og eiga vit at gera nakað við.
Sálarlig heilsa og likamlig heilsa javnsetast
Javnsetan av sálarligari og likamligari heilsu er eitt aðalmál hjá heimsheilsustovninum WHO, tí mann veit, at sálarsjúkur sum tunglyndi og angist eru millum størstu heilsuligu avbjóðingar í vesturheiminum. Hetta er ein avbjóðing, ið eisini eigur at takast í álvara í Føroyum. Sundhedsstyrelsen í Danmark vísir á, at tunglyndi er millum størstu sjúkrabyrðurnar í mun til sjúkradagar, fyritíðarpensiónistar, mista arbeiðsorku, ambulantar sjúkraviðgerðir, viðgerðir á skaðastovu, viðgerðir í primera sektorinum og innleggingar. Hóast vit ikki hava yvirlit yvir somu tøl í Føroyum, gevur hetta ábendingar um, at vit eiga at taka viðgerð og fyribyrging av sálarsjúku í størsta álvara. Sambært donskum kanningum hevði tað einfalt spart samfelagsbúskapinum pening at gjørt íløgur í sálarfrøðiligar tænastur frá útbúnum sálarfrøðingum.
Í fjør setti Arbeiðseftirlitið sálarfrøðing í starv, ið skuldi tryggja, at sálarliga arbeiðsumhvørvið á føroyskum starvsplássum er nøktandi, og í ár er skjøtul settur á arbeiðið at gera heildarætlan fyri føroysku psykiatriina. Í SÁL gleðast vit um, at Sirið Stenberg hevur tikið stig til hesa heildarætlan. Hesi eru góð dømi um, at Føroyar so smátt byrja at ganga í fótasporunum hjá grannalondunum og taka sálarliga heilsu í eins stórum álvara og likamliga heilsu. Men enn er eitt vet á mál. Í 2014 skrivaði Súni Selfoss, formaður í Starvsmannafelagnum, í Starvsblaðnum, at strongd kostar føroyska samfelagnum 140 milliónir krónur árliga orsakað av sjúkrafráveru, at fólk doyggja ov tíðliga og í útreiðslum til heilsuverkið. Hann metir, at áleið 350 føroyingar eru sjúkrameldaðir av strongd hvønn dag. Tølini eru umroknað úr donskum viðurskiftum, men sambært Súna Selfoss bendir alt á, at støðan viðvíkjandi strongd ikki er mætari í Føroyum enn í Danmark. Strongd og vantandi trivnaður eru millum størstu orsøkir til sjúkrameldingar, og hetta kunnu sálarfrøðingar vera við til at fyribyrgja. Sum komandi sálarfrøðingar kunnu vit lyfta føroyska sálarfrøði og vera við til at bøta um støðuna viðvíkjandi sálarligari heilsu í Føroyum.
Tørvur á fleiri sálarfrøðingum
Í løtuni starvast sálarfrøðingar m.a. í føroyska sjúkrahúsverkinum, hjá Sernámi, hjá Arbeiðseftirlitinum og privat. Í sjúkrahúsverkinum eru 7,45 fulltíðarstørv, har flestu sálarfrøðingar starvast í psykiatriini. Hóast Psykiatriski Depilin húsar flestu sálarfrøðingunum er pláss fyri væl fleiri.
Sammeta vit okkum við grannalondini vóru 3.642 sálarfrøðingar á sjúkrahúsum í Svøríki í 2014. Umskrivað til føroysk viðurskifti svarar hetta til gott 15 sálarfrøðingar í fullari tíð í sjúkrahúsverkinum. Samanbera vit við Norra, svara tølini til gott 38 sálarfrøðingar í fullari tíð í føroyska sjúkrahúsverkinum. Hetta er millum annað orsakað av, at spesialiseraðir sálarfrøðingar við rættari góðkenning í Norra, formliga eru javnsettir við serlæknar. Við fleiri sálarfrøðingum í psykiatriini kundi mann raðfest sálarfrøðiliga servitan hægri og á tann hátt góðskutryggjað ta útgreinan og viðgerð, ið sjúklingarnir fáa. Harafturat sær mann á sjúkrahúsunum í londunum kring okkum, at neurosálafrøðingar, kreppusálarfrøðingar og heilsusálarfrøðingar í størri mun eru tilknýttir somatisku deildunum á sjúkrahúsunum. Tað finnast longu føroyskir sálarfrøðingar við omanfyrinevndu specialum, ið kundu starvast í føroyska heilsuverkinum til gagns fyri sjúklingar í Føroyum.
Afturat omanfyrinevnda kundu sálarfrøðingar í hægri mun verði tilknýttir primera sektorinum (t.d. kommunum og heilsumiðstøðum uttanfyri sjúkrahúsið). Í Norra hevur mann kommunusálarfrøðingar, og í Svøríki miðjar mann ímóti at manna allar kommunalar heilsumiðstøðir við í minsta lagi einum sálarfrøðingi. Soleiðis kann viðgerð frá sálarfrøðingi vera lætt atkomulig, ókeypis og uttan ávísing. Á henda hátt gerst tað lættari at fyribyrgja, at álvarsligar sálarsjúkar ella rúsevnistrupulleikar mennast hjá fólki, ið kunnu hjálpast um hjálpin er tilstaðar. Í Føroyum kundi mann á sama hátt sum í grannalondunum tikið stig til, at sálarfrøðingar verða settir í starv um alt landið í primera sektorinum.
Sjúklingar eiga rættin til góðskutryggjaða viðgerð
Ein týdningarmikil partur av at góðskutryggja viðgerðina, ið sjúklingar fáa, er at seta útbúnar sálarfrøðingar í starv. Tíverri eru sjúklingar ikki tryggjaðir, at sálarfrøðingar standa fyri øllum sálarfrøðiligu pørtum av viðgerðini í føroyska sjúkrahúsverkinum. Heitið sálarfrøðingur (cand.psych) er eitt vart heiti, ið boðar frá hollari útbúgving innan sálarliga heilsu, sálarsjúku, útgreinan, viðgerð, og sum heild menniskjans sálarligu menning ígjøgnum lívið. Sálarfrøðingar eru einasti fakbólkurin, ið sambært autorisatiónslógini hevur møguleika at fáa góðkenning. Góðkenningin boðar frá, at mann bæði hevur staðið 5 ára universitetsútbúgvingina og hevur neyðugar royndir við viðgerð og útgreinan av sálarsjúku. Hevur mann ikki neyðugu útbúgvingina, er viðgerðin ikki góðskutryggjað og livir ikki upp til viðmældu krøvini. Vit leggja dent á og hava stóra virðing fyri tvørfakligum samstarvi í viðgerðini av sálarsjúku, men tað sømir seg ikki, at aðrir fakbólkar enn sálarfrøðingar standa fyri sálarligari viðgerð ella útgreinan.
Vit vilja við hesum skrivi heita á føroysku myndugleikarnar og føroysk starvspláss at hjálpa okkum at velja Føroyar. Vit hava førleikar, ið vit ynskja at nýta til gagns fyri landið og sálarligu heilsu føroyinga, men tað krevur fakliga og fíggjarliga raðfesting, um vit skulu hava møguleika at starvast í Føroyum. Sálarlig heilsa eigur at takast í eins stórum álvara og kropslig heilsa - tað skylda vit hvørjum øðrum. Saman kunnu vit lyfta hesa uppgávu.
Nevndin í SÁL
- Trygvi í Liða, Maria Svabo Samulensen, Frida Poulsen, Jóhanna Davidsen og Høgni Miné


text:
Kári P. Højgaard
Kári Páll Højgaard (føddur 21. juli 1951 á Strondum) er føroyskur politikari, valdur á Føroya Løgting í 2001 fyri Sjálvstýrisflokkin. Frá 2011-13 var hann innlendismálaráðharri. Kári er limur í Útnorðurráðnum, har hann eisini var formaður í tíðarskeiðnum 2008-09 og aftur í 2011-12. Hann hevur verið annar fasti limurin í Norðurlandaráðnum. Áðrenn hann gjørdist politikari arbeiddi hann sum postmaður í Eysturoynni frá 1971, áðrenn tað var hann nøkur ár til skips. Hann er giftur við Simonu, fødd Eliasen úr Fuglafirði, tey eiga seks børn.
Innihaldsyvirlit
Lívsleiðin í politikki[rætta | rætta wikitekst]
Landsstýrismaður í innlendismálum 2011 - 2013[rætta | rætta wikitekst]
Kári P. Højgaard var innlendismálaráðharri í Aðru stjórnini hjá Kaj Leo Holm Johannessen frá 14. september 2011 til 5. september 2013. Løgmaður loysti hann úr starvi eftir at mikið rok hevði verið um Eysturoyartunnilin, sum Kári P. Højgaard hevði ætlanir um at lata danska felagið Copenhagen Infrastructure Partners (CIP) gera fyri pensjónspening úr Danmark, frá PensionDanmark. Rokið stóð eitt nú av, at sáttmálin var loyniligur, og av ymiskum upplýsingum ið komu út til fjølmiðlarnar. Møtstøða var eisini um at yvirskotið av tunnilspengunum fór av landinum, onkur nevndi talið 3 milliardir. Landsstýrismaðurin hevði fingið heimild í 2010 til at føra samráðingar við privat feløg um at byggja undirsjóvartunlar, tað var áðrenn Kári P. Højgaard kom í landsstýrið. Avtalan við CIP skuldi eftir ætlan undirskrivast 27. juni 2013, men løgmaður valdi í staðin at løgtingið skuldi sleppa at taka støðu til verkætlanina. Innlendismálaráðið gjørdi tí eitt lógaruppskot, sum varð lagt fyri løgtingið. Trupulleikin var, at av tí at sáttmálin var loyniligur, so kendu løgtingslimir ikki til innihaldið í sáttmálanum. Teir kundu undirskriva eitt trúnaðarskjal, har teir lovaðu ikki at siga nakað um innihaldið í sáttmálanum við nakran. Bert ein tingmaður tók av og læs sáttmálan, tað var Janus Rein. Tað varð avtalað við CIP, at sáttmálin skuldi undirskrivast 31. august 2013, men tá dagurin kom, bleiv sáttmálin ikki undirskrivaður, tí mett varð ikki at meiriluti var fyri lógaruppskotinum. Av tí at sáttmálin ikki bleiv undirskrivaður 31. august, skuldi CIP fáa 1 millión í endurgjaldið, tað var sambært avtalu. 5. september 2013 valdi løgmaður at loysa Kára P. Højgaard úr starvinum sum innlendismálaráðharri, og tók sjálvur við til nýggjur innlendismálaráðharri er settur. Løgmaður segði orsøkina vera politiskt órógv.[1]
Løgtingslimur[rætta | rætta wikitekst]
Hann varð varamaður á Føroya Løgtingi frá 26. mai 2001 til 30. apríl 2002. Løgtingsmaður frá 30. apríl 2002.[2]
Formaður Sjálvstýrisfloksins[rætta | rætta wikitekst]
Kári P. Højgaard varð valdur til formann fyri Sjálvstýrisflokkin í 2002. Hann var formaður til oktober 2010, tá Kári á Rógvi gjørdist nýggjur formaður.[3] Á løgtingsvalinum 29. oktober 2011 fekk flokkurin bara eitt tingfólk valt, og tað var Kári P. Højgaard. Flokkurin helt aðalfund 10. november 2011 og valdi Kára P. Højgaard til formann.[4] Sambært viðtøkum felagsins skal formaðurin veljast millum tinglimir ella landsstýrisfólk floksins, flokkurin fekk eitt landsstýrisfólk, men aðalfundurin varð hildin mitt undir telvingini av landsstýrissessum, so onki var endaliga avgjørt tá. Kári P. Højgaard hevur verið formaður Sjálvstýrisfloksins hesi tíðarskeið:
- 2002 - oktober 2010
- november 2011 - apríl 2015
Hin 9. apríl 2015 varð kunngjørt á tíðindafundi, at Kári P. Højgaard tók seg aftur sum formaður Sjálvstýrisfloksins, nýggjur formaður gjørdist Jógvan Skorheim, sum eisini var borgarstjóri í Klaksvík. Kári helt tó fram sum løgtingsmaður og ætlaði eisini at stilla upp til løgtingsvalið 2015.
Limur í Útnorðurráðnum[rætta | rætta wikitekst]
Kári P. Højgaard gjørdist formaður í Útnorðurráðnum í august 2008.[5] Formansposturin skiftir á hvørjum ári millum tey trý londini. Í 2011 var hann eisini formaður í Útnorðurráðnum.[6] Føroya Løgting valdi hesi til limir í Útnorðurráðnum í 2008:
- Kári P. Højgaard úr Sjálvstýrisflokkinum
- Andreas Petersen úr Javnaðarflokkinum
- Poul Michelsen úr Fólkaflokkinum
- Bergtóra Høgnadóttir Joensen úr Tjóðveldi
- Magni Laksáfoss úr Sambandsflokkinum
- Jenis av Rana úr Miðflokkinum
Nevndarsessir á Føroya Løgtingi[rætta | rætta wikitekst]
- 2008–2012 Limur í Vinnunevndini
- 2004–2008 Formaður í Landsstýrismálanevndini
- 2004–2008 Limur í Fíggjarnevndini
- 2002–2004 Limur í Fíggjarnevndini
- 2002–2004 Limur í Mentanarnevndini
- 2001–2002 Limur í Fíggjarnevndini
Býráðslimur og varaborgmeistari[rætta | rætta wikitekst]
Kári P. Højgaard var býráðslimur í Runavíkar Býráð 1989-2008. Hann var varaborgarstjóri í tíðarskeiðnum 2005-08. Hann stillaði ikki upp aftur til býráðvalið í 2008.
Keldur[rætta | rætta wikitekst]
- ↑ Tinganes.fo, Løgmaður loysir landsstýrismann úr starvi
- ↑ Sjálvstýri.fo
- ↑ Portal.fo, Kári P. Højgaard tekur seg aftur sum formaður.
- ↑ Aktuelt.fo, Nú er Kári aftur formaður í Sjálvstýrisflokkinum
- ↑ Portal.fo, Kári P. Højgaard formaður í Útnorðurráðnum.
- ↑ Vestnordisk.is
- Løgtingið 150 – Hátíðarrit, bind 2 (2002), s. 290 (PDF)
- Logting.fo
- Council of Runavík
- Norden.org Nordic Council - Official co-operation in the Nordic Region
- Members of the Faroese Parliament


text:
Marianna Nagata, Robert McBirnie og Sámal Ravnsfjall eru solistar, tá onnur jólakonsertin er á skrá í Reinsarínum. Fyrsta konsertin verður hóskvøldið 14. desember kl. 20.00
Jólabólkurin í Reinsarínum í ár er settur saman av nøkrum av okkara best umtóktu og royndu tónleikarum. Kim Hansen er kapelmeistari, og við sær hevur hann Jens Marna Hansen, Paula Magnussen og James Olsen. Teir eru allir komnir í jólahýr og eru klárir at flyta okkum inn í ein jólaligan heim, saman við solistunum.
Marianna, Robert og Sámal-2017/12/14
130,00 DKK
Product Description
Event Ticket
På lager
Product Description
Event Ticket


text:
11. Jan 2017
Tørvar tær hjálp til Netbankan eftir avgreiðslutíð okkara, ber til at ringja 475000. Trýst 1 og tú verður stillað/ur víðari til netbankahjálpina, sum svarar:Mánadag-fríggjadag kl. 16-21, hósdag tó kl. 18-21 Leygardag og sunnu- og halgidagar kl. 10-19 24. desember,...
11. Jan 2017
Í januar 2017 verður 3D Secure eitt krav, tá ið keypt verður við Dankorti á netinum. 3D Secure er eitt felags heiti fyri Verified by Visa, MasterCard SecureCode og Dankort Secured by Nets og er ein eyka trygd, tá keypt verður á netinum.Ynskir tú at...
13. Des 2016
Hevur tú kekkar, sum skulu innloysast, má tað verða gjørt í seinasta lagi fríggjadagin 30. desember 2016. Eftir tann dag ber ikki til at innloysa kekkar longur. Nýtslan av kekkum hevur verið alsamt minkandi seinastu árini, samstundis sum aðrar gjaldloysnir...
08. Des 2016
Í nýggju útgávuni av Netbankanum sum app ber nú til at keypa og selja virðisbrøv beinleiðis á telefonini og halda eyga við tínum íløgum uttan mun til tíð og stað.Við íløgupartinum kanst tú m.a.:Keypa og selja virðisbrøvSíggja yvirlit yvir tínar goymslurSíggja ordrarGera ein lista yvir...
30. Nov 2016
Tørvar tær evrur til uttanlandsferðina, ber til at taka evrur út í nýggju sjálvtøku okkara á høvuðsdeildini í Klaksvík. Tað er skjótt og lætt, tí sjálvtøkan er opin alt samdøgrið.Møguligt er at taka pening út í 20 evru-seðlum. Kostnaðurin at taka evrur út...
21. Nov 2016
Allir føroysku peningastovnarnir við í samráðingum um MobilePay
18. Nov 2016
Vælkomin til nýggju og dagførdu útgávuna av Netbankanum. Vit hava gjørt hann meira hugskygdan, soleiðis at tú hevur tær funkur, sum tú brúkar mest, beint við hondina og lættliga fært yvirlit, eitt nú yvir tínar kontur. Nýggi Netbankin sum app er uppbygdur við nýggjari...
11. Nov 2016
Fá upp í 0,40 % í rentu. Tú kanst seta pening inn á ekann til og við 17. desember 2017.


text:
Sólin skein oman og niðan, tá fólk av Kruse ættini møttust í miðstovuni í skúlanum á Eiði, har borðreitt varð við kaffi og køku. Malan bjóðaði vælkomin og greiddi frá um skránna fyri dagin.
Yngri beiggin, Ellindur, hevur leingi granskað ættina, serliga navnið Kibenich, ið stavast ymiskt, og hann hevur fingið sær sum millumnavn, Ellindur Kübĕnižh Egilstrøð.
Ellindur hevur eisini skrivað teldutøku bókina Fra Eider til Eide, ið er um Onnu Margretha Kiebenick, sum var fødd við Eider í Friedrichstadt í Schleswig-Holstein, hin 28. mars í 1819 og doyði á Eiði hin 7. juli í 1892.
Sigrun er eisini av Kruse ættini, abbadóttir málaran Niels, og hana avmyndaði eg framman fyri stóra fjallamálninginum, sum hongur í miðstovuni í skúlanum.
Elstu fólk, vóru kvinnur. Tær vóru Bettemi, mamma Ellind, Maluna og Onnu Sufíu, sum skipaðu fyri, meðan hin elsta kvinnan av Kruse ættini, var Marjun Wolles úr Miklagarði. Hon er 86 ár.
Maria av Velbastað var eisini millum elstu fólkini av Kruse ættini. Við henni var sonurin Arnbjørn.
Við okkara kaffiborð sótu Elisebeth og Sigurd, Poul Einar og sonurin Kristian og Oddmar og Jonny, sum eg avmyndaði við kirkjuna.
Við okkara borð sat eisini Asta, sum er av Østerø fólkunum. Sætt at siga visti eg ikki, at greinin Østerø røkk so langt aftur og fylti so nógv í okkara familju.
Við næsta borð sat Thorleif yviri í Gjógv, sum nú býr á Hvítakletsvegi.
Við kaffiborðið er nógv at práta um. Sigrun, sum eisini býr á Hvítakletsvegi, har hon hevur málarastovu, greiðir Elisabeth frá um málningin á vegginum. Niðanfyri síggjast Oddmar, Martin, Olaf, Petur og Anfinn í kaffipráti í miðstovuni í skúlanum.
Eftir innleiðandi kaffiprát er klárt at fara inn í nýggju Mentanarhøllina, sum fyrr var fimleikarhøllin, har tey á hvørjum ári framførdu Eg átti mær eina húgvu við rekvisittum úr allari bygdini. Tá var pallurin í hinum endanum.
Anna Margretha Kiebenick er støðið. Tað er hon, ið er fødd við Eider í Friedrichstadt i Schleswig-Holstein 28. mars í 1819 og doyði á Eiði 7. juli í 1892, og hevur givið teldubókini hjá Ellindi navn. Dagurin varð valdur, tí hetta var føðingardagurin hjá pápa hennara, Engel Daniel Kibenik, sum var føddur í Keypmannahavn 22. juli í 1793. Mamman var Wiebcke Herzner Bendix. Anna Margretha hevði fýra systkin, sum øll vórðu fødd og livdu norðan fyr Keypmannahavn. Ellendur hevur havt samband við ættarfólk teirra.
- Engel Daniel var pápi Anne Margrethe, ið var móðir Caroline Amalie, sum var langomma mín, og mamma Caroline Amalie, ommu mína. Fyrsti Kruse á Eiði, sum kom av Bornholm, giftist við dóttir Onnu Margretu og Carsten Jensen Andreasen, sum var av Rømø. Hon kallaðist Caroline Amalie, júst sum omma mín. Øll, sum eita Kruse í Føroyum eru av ættini hjá Onnu Margrethe Kiebenick, sigur Ellindur.
So venda vit aftur til framløguna hjá Ellindi. Niðanfyri eru tríggjar talvur, sum vísa fyrstu samanrenningar millum Andreasen og Kruse.
Her er ein mynd, sum skotski fotografurin Mr. Norrie tók í 1894 av fyrstu Krusefólkunum á Eiði í Túninum her eysturi, tey rópa. Skotska myndin kom á Fornminnissavnið, tá Smyril fór at sigla til Skotlands í 1970'unum. Men Hanna Møller minnist, at henda sama myndin hekk á bróstinum í teirra heimi innan hon flutti til Danmark í 1963. Niðara myndin er tikin inni í stovuni har eysturi.
Á myndini av fyrstu Krusefólkunum í túninum omanfyri, manglar langabbi mín, Christian. Helst hevur hann verið á útróðuri, tá skotski fotografurin vitjaði, siga tey. Men her er ein sjáldsama góð mynd av Christiani, sum varð kallaður Kiskus.
Her er abbi, Oluf Kruse, avmyndaður í Undirhúsinum í Havn í 1970. Høgrumegin er Kristian á Rætt frá Gjógv. Myndin er úr bólkinum Gamlar Myndir úr Havn á Facebook.
Her er hansara hús sambært fólkateljingini í 1925.
Her eru flestu av teimum, sum møttust á Eiði 22. juli í ár, savnaði í sama túni, sum á myndini hjá skotska fotografinum frá 1894, har eysturi hjá Kruse og teimum.
Jarmund av Norðskála visti nógv at siga um nýggjara partin av slektini,
Nú eru vit farin niðan í kirkjuna. Í vesturskininum síggja vit systkinini Anfinn, Sussi, Petur og Nikkel Martin.
Her eru nógvir røktingarmenn, so kanska er tað ikki so løgið, at ein fremmandur hundur støkkur inn á kirkjugólvið.
Annars er tað lambið, ið nú er evnið. Lambið á kirkjuvegginum, sum Niels Kruse upprunaliga málaði og nú er retusjerað, so ein varisligur blóðsprænur er tikin burtur, og myndin passar betur til nútíðar kirkjuestetikk.
Tað er abbadótturin, Sigrun, ið enn brúkar onkur amboð hjá abbanum, tá hon málar, ið greiðir frá um lambið í kirkjuni.
So takkar Anna Sofía fyri dagin og at vit møttu.
Dagurin endar við at vit reisa okkum og syngja sálmin nummar 588 hjá Jóannesi Patursson Boðar tú til allar tjóðir.
So eru stundir at siga Eiði farvæl og venda aftur til Havnar, mín nýggja heimstað. Takk fyri í dag, kend og ókend.


text:
Orðaskiftið á Løgtingi, og annars í almenna rúminum, um fiskivinnunýskipanina hevur ikki júst økt um tignina og virðingina fyri okkara politikarum. Vanligt er við handlum hendan og handan vegin fyri at taka undir við einum uppskoti, og tað er ofta ein sjálvsagdur, um enn ikki dámligur, partur av tí politiska spælinum. Men hesaferð bar av.
Eitt var, at sjálvt uppskotið var skorið til, so tað passaði ávísum áhugamálum í vinnuni og politikkinum, men tað hevur eisini heilt týðuligt ávirkað fíggjarlógina, sum nú kemur til viðgerðar. Tað ber altíð til at kjakast um hesar íløgur eru rættar ella ikki, men tá tær koma við at selja sína atkvøðu, og talan er um milliónaupphæddir, bendir tað á óseriøst politiskt arbeiði.
Í farnu viku bar eisini av, tá Kristin Michelsen úr Javnaðarflokkinum valdi at fara ein túr til Edinburgh, so samgongan manglaði eina atkvøðu at fáa fiskivinnunýskipanina samtykta við 2. viðgerð. Avtala varð gjørd við Magna Laksafoss um clearing, so atkvøður báðu megin við hvurvu. Men meðan formaður Sambandsfloksins, Bárður Nielsen, segði seg einki kenna til nakra avtalu, so vildi løgmaður, Aksel Johannesen, vera við, at avtala var gjørd – og Magni Laksafoss sjálvur var kúrrur, men segði eftirfylgjandi, at hann hevði boðað sínum formanni frá. Pellaði onkur ella hvat? Vit vita tað ikki, men úrslitið varð, at stríð nú fór at snúgva seg um eina clearing-avtalu og Magna Laksafoss, meðan Kristin Michelsen kundi gníggja sær um hendurnar. Hetta skuldi annars verið so einfalt og gjøgnumskygt. Er tað Løgtingið, sum manglar reglur á økinum, ella eru tað bara politikarar, sum vilja spæla hvørjum øðrum eitt puss? Pent var tað ikki.
Vit kunnu halda um fiskivinnunýskipanina hvat vit vilja, men tað var í hvussu er óheppið, at undirtøkan ikki gjørdist breiðari, so vinnan frameftir við vissu veit, hvat hon skal planleggja eftir. Fólkaflokkurin, sum pr. prinsipp er ímóti, hevur lovað at avtaka skipanina aftur, meðan Sambandsflokkurin, í staðin fyri atgera sína ávirkan galdandi, bakkaði út og liggur nú í ongamannalandi.
Har varð ikki væl telvað hjá nøkrum. Eitt ljótt spæl, sum endaði við eini ótryggari skipan, sum er ómetaliga trupul at skilja og hevur hópin av leysum endum, sum skulu knýtast saman komandi ár – ella árini.